text: Դպրոցի կաբինետները | Երեւանի Պեյո Յավորովի անվան հ.131 հիմնական դպրոց Պարույր Սեւակի անվան հայոց լեզվի եւ գրականության կաբինետ կամ Սեւակը մերկ նյարդերով կանգնեց կյանքի առջեւ, մերկ նյարդերով շոշափեց կյանքի դառնությունն ու ուրախությունը, եւ մերկ նյարդերով էլ, առանց գունազարդելու իր տպավորությունները, առանց համահարթելու կյանքի հարուստ ու հորդուն դրամատիզմը, իր ներքին զգացողությունը դարձրեց բառ ու պատկեր: Նա խորությամբ ու լայնությամբ հնչեցրեց ժամանակակից մարդու էությունը պաշարած ռեքվիեմներն ու խորալները, լուռ մենախոսություններն ու օրվա բազմաձայն անդրադարձումները` ամբողջությամբ ստեղծելով այսօրվա մարդու հույզերի ու մտքերի հարուստ համանվագը: Անունն արդեն խոստումնալից է. տեսնենք` ինչ կա ամանում, այսինքն` ինչպես է լուծված բովանդակային խնդիրը: Որմնանկարից նայող բանաստեղծի խոհուն տեսադաշտում է դասարանը: Դիմանկարի տրամաբանական շարունակությունն է ժողովրդական տոնախմբությունը եկեղեցու բակում եւ Ամենայն հայոց կաթողիկոս Վազգեն Առաջինի խոսքերը. «Պարույր Սեւակի ծնունդը մեր կյանքի, մեր մշակույթի, մեր ներկայի ու մեր ապագայի համար եղավ ճշմարտապես մի պայծառ «Եղիցի լույս»...»: Հարեւան լուսանկարը փաստում է այն մեծ ու սրտակից բարեկամությունը, որ կար երկու նվիրյալ հայերի միջեւ: Դիմացի պատին ձգվող տեսաշարը` Սարգիս Մուրադյանի հեղինակությամբ, վերհուշի տպավորություն է ստեղծում: Սեւակի աչքի առաջ, ասես ափի մեջ, հավաքվում է իր կյանքի պատմությունը` ծնունդ, ճանապարհ, ամուսնություն, հանդիպումներ, տքնանք ու երկունք, ուշացած սեր, հրաժեշտ... Ստեղծագործական խառնարանից առանձնացվել է «Անլռելի զանգակատուն» խորագիրը նախ որպես պատմավավերագրական փաստագրություն, ապա գրական կոթող: Սարգիս Մուրադյանի «Վերջին գիշեր» կտավից անհանգիստ նայում է հայ երգի Մեսրոպ Մաշտոցը: Հայացքում զարմանք կա ու զայրույթ. կիսաբաց դռան հետեւից նայող թուրք ասկյարների բութ ու մութ հայացքներից արյուն է կաթում: Կտավում իշխող կարմիրն էլ թանձրացնում է սպանդի շունչն ու սարսափը: Այնուհետեւ ծավալվում է եղերական պատմությունը: Թշնամին գիտեր, որ ժողովրդին ծնկի բերելու համար պետք է գլխատեր նրան, զրկեր մտքից ու սրտից: Կոմիտաս, Ռուբեն Զարդարյան, Արտաշես Հարությունյան, Թլկատինցի, Սիամանթո, Գեղամ Բարսեղյան, Գրիգոր Զոհրապ, Դանիել Վարուժան, Ռուբեն Սեւակ, Տիրան Քելեքյան... Ցավոք, այս շարքը անհամեմատ մեծ է: «Անլռելի զանգակատուն» պոեմի` Գրիգոր Խանջյանի նկարազարդումներից ընտրված է Կոմիտասի խելագարության տեսարանը. «Դե ե՛կ, վարդապե՛տ, ու մի՛ խենթացիր»: Ժամանակ է անցել: Ծիծեռնակաբերդի բարձունքին վեր է խոյանում Եղեռնի անմեղ զոհերին նվիրված հուշահամալիրը: Աշխարհը եւս փորձում է բացել իր խղճի աչքը. նկարներից մեկում հայոց ցեղասպանությունն առաջինն ընդունած Ուրուգվայի մայրաքաղաքում գտնվող հայկական եկեղեցին է, մյուսում` Կոմիտասի արձանը Փարիզում: Գրականության կաբինետում մեծն Սեւակի հետ ասես զրուցում են մեր մյուս մեծերը` իրենց իմաստուն ներկայությամբ զարդարելով լսարանը: Խոսակցությանը մասնակցում են Ռափայել Պատկանյանը, Հովհաննես Շիրազը, Տիրան Չրաքյանը, Խաչիկ Դաշտենցը, Ավետիք Իսահակյանը, Վահան Տերյանը, Գաբրիել Սունդուկյանը, Հրանտ Մաթեւոսյանը, Մուրացանը, Սիամանթոն, Ռուբեն Սեւակը: Կարլ Ֆրիդրիխ Գաուսի անվան մաթեմատիկայի կաբինետ Մաթեմատիկան գիտությունների թագուհին է, թվաբանությունը` մաթեմատիկայի: Անշուշտ, գլխավոր դիմանկարը Կարլ Ֆրիդրիխ Գաուսինն է, որն ասես տանտիրոջ իրավունքով ողջունում է մտնողին: Գլխավոր պաննոն Ռաֆայելի «Աթենական դպրոց»-ի վերատպությունն է. աշխարհի չափ հին գիտության պատկառելի դեմքերը, Հելլադայի ոգեղեն կոլորիտը յուրատեսակ գույն ու լույս են հաղորդում միջավայրին: Մի այլ նկարից հսկում է հայ գիտնականը` Անանիա Շիրակացին` նորից շեշտելով իր սկզբունքը. «Հույժ սիրելով համարողության արվեստը` մայր համարեցի այն բոլոր ուսմանց»: Հետո հավաքվում է մաթեմատիկայի պատմությունը` ըստ հռչակավոր մաթեմատիկոսների` Թալես Միլեդացուց մինչեւ Պյութագորաս, էվկլիդես, Արքիմեդից մինչեւ Դավիդ Հիլբերտ եւ Պուանկարե, Արտաշես Շահինյան, Մստիսլավ Կելդիշ: Կաբինետը հագեցած է նաեւ հանրահաշվի եւ երկրաչափության թեմատիկ վահանակներով, գործնական աշխատանքի պարագաներով, դիդակտիկ նյութերով: Մերուժան Իսպիրյանի անվան պատմության կաբինետ կամ Բոլորն առաջվանն է կրկին... Այս կաբինետում զուգահեռ զարգանում է երկու թեմա: Նախ բազմաշերտ ու բազմաբովանդակ պատմությունը, ապա պատմական հիշողությունը եւ հիշողությունն առհասարակ: Կրթօջախի կեսդարյա պատմության առաջին քսանհինգամյակը եղել է ստեղծման, կայացման, ինքնահաստատման ու վերելքի շրջան` շնորհիվ հիմնադիր տնօրեն Մ.Իսպիրյանի: Երախտագետ դպրոցը շարունակեց իր վերընթաց ուղին` հիմք ընդունելով բարձր վարկանիշը, ապրող ու աշխատող ավանդույթները, որդեգրելով լավը պահպանելու ու ավելի լավին ձգտելու առողջ վարքագիծը: Այս անունը յավորովցուն ինչ-որ տեղ նորից կապում է իր արմատներին: Մ.Իսպիրյանի մեծադիր նկարի տակ Վ.Տերյանի կարոտի նամակն է, հետահայաց հանդիպումը անցյալի հետ: Սա կաբինետի անվանակոչության տրամաբանության մասին: Պատմությունը նախ ներկայանում է գլխավոր պաննոյով (նկարիչ` Լ.Ղարիբյան). Հայկից Ավարայր, Գառնիից Զվարթնոց, հինավուրց եկեղեցիներից Մատենադարան, աստղադիտարան, Հանրապետության հրապարակ ու Օպերայի ազգային թատրոն... Մի խոսքով` Հայոց աշխարհ` իր խոհով ու խորհրդով, իր «վեհ ու պարզ աղոթքով» ու «խնդագին զոհաբերմամբ»: Պատերից մեկին թափառող մայրաքաղաքների երկրի 12 հանգրվաններն են` Բագարան, Տիգրանակերտ, Արտաշատ, Երվանդաշատ, Արմավիր, Դվին, Վաղարշապատ, Շիրակավան, Վան, Անի, Կարս, Երեւան: Յուրաքանչյուրը ներկայանում է իր խորհրդանշանով եւ սեփական դիմագծով: Սարդարապատի հերոսամարտը, Թուրքմենչայի պայմանագիրը մեր ժողովրդի պատմության ուշարժան դրվագներից են եւ ներկայացված են հավուր պատշաճի: Ազգային խորհրդանշաններով կոլաժները, Տիրամոր ինքնատիպ նկարն ու ասես ասեղնագործ խաչքարը զուսպ ու գրագետ հավելումներն են հիմնական բովանդակության: Գրիգոր Գուրզադյանի անվան աստղաֆիզիկայի կաբինետ կամ Տիեզերքն ափի մեջ Այս կաբինետի ստեղծման ու անվանակոչության պատմությունը կենդանի լեգենդներ շարքից է: Աստղաֆիզիկայի կաբինետի կարմիր ժապավենը կտրում է ինքը` մեծանուն գիտնական, մտածող, գեղագետ, գրող եւ նկարիչ Գրիգոր Գուրզադյանը: Արդեն պատկառելի տարիքում գտնվող մտավորականը թրթռուն հուզմունքով է խոսում դպրոցի, նրա դերի ու ապագայի մասին. «Այսքան երկար կյանք անցնելուց հետո ինձ համար դպրոցը մնաց ինչպես սրբություն... Դպրոցի նման մեկ էլ տունն է, հայկական օջախը, մայրական գուրգուրանքը... Ամենա-ամենախոշոր գիտնականն անգամ ամեն ինչի համար պարտական է մնում իր դպրոցին...»: Տանտիրոջ տպավորություն է ստեղծում գիտնականի զարմանալի կենդանի դիմանկարը: Տանտիրոջ, որ իր այցելուներին լուսանկարներով պատմում է ոչ միայն իր անչափ հետաքրքիր կյանքի, այլեւ իր կյանքի գործի մասին: Իսկ այդ գործը բազմաշերտ է, բազմաբովանդակ: Գրիգոր Գուրզադյանը` իբրեւ աստղաֆիզիկոս, մեծ հռչակ է վայելում երկրի սահմաններից դուրս: Բայց նա նորովի բացահայտվեց կոսմոսի դարաշրջանում` ստեղծելով կոսմիկական սարքերի մի ամբողջ շարք, գիտական ու օպտիկական համակարգեր: Գուրզադյանի անվան հետ են կապված մասնավորապես «Օրիոն-1» եւ «Օրիոն-2» տիեզերական աստղադիտարանների ստեղծումը, տելեսկոպների, օպտիկական սիստեմների, ողջ համակարգի աշխատանքի սկզբունքի, կոսմոսի պայմաններում ավտոմատ կառավարման բոլորովին նոր գաղափարի հղացումը: Նա դառնում է տիեզերական աստղադիտարանների գլխավոր կոնստրուկտորը եւ կոսմիկական էքսպերիմենտների գիտական ղեկավարը: Նրա ծավալուն մենագրությունները թարգմանվում են տարբեր լեզուներով, հրապարակվում արտասահմանում: Գրիգոր Գուրզադյան նկարիչը սիրում է նկարել Հայաստանը, իր երկրի գողտրիկ բնությունը: Ի դեպ, նա նաեւ նկարչական կրթություն է ստացել` աշակերտելով Մարիամ Ասլամազյանին: Գրիգոր Գուրզադյան գրողը ամենից առաջ հայտնի է իր էսսեներով: Մեկը մյուսի հետեւից լույս են տեսնում նրա ժողովածուները` «Նարեկացու աղերսանքը», «Տիեզերքն ափի մեջ», «Կաքավաբերդի առեղծվածը», «Կոսմիկական կատաստրոֆա» եւ այլն: Գուրզադյանն աչքի է ընկնում հանրագիտարանային մտածողությամբ. նրա պատմություններն իրոք հետաքրքիր են եւ բովանդակալից: Գուրզադյանը եղել է ճարտարապետության օրրան Հռոմում, Վենետիկում, Ֆլորենցիայում... Գուրզադյանը եղել է նաեւ փարավոնների եւ բուրգերի երկրում, քննել ու պատկերել Արքաների հովիտը: Այստեղ էլ ծնվում են նրա ինքնատիպ գծանկարները, որոնք զարդարում են «Կաքավաբերդի առեղծվածը» գիրքը: Մեր հերոսի մասին կարելի է ծավալվել անվերջ ու անվերջ. այդ հնարավորությունը տալիս է նրա բազմանիստ անհատականությունը: Ամփոփելով հավելենք, որ կաբինետի ասելիքն ամբողջանում է Դյուրերի «Մելանխոլիա» նկարի տրամադրությամբ, գիտնականի հեղինակած գրքերով, աստղաֆիզիկային առնչվող թեմատիկ վահանակներով, դիդակտիկ այլ նյութերով, «Մեծերն ապրում են» պաստառով: Պլատոնի եւ Արիստոտելի անվան իմաստասիրության կաբինետ կամ Միտքը շարժման մեջ Մտածելու կարողության ամենագեղեցիկ չափանիշը ստեղծեցին հելլենական շրջանի հույները, եւ մինչեւ հիմա այդ մակարդակը մնում է որպես չափանիշ բոլոր ժամանակների համար: Նրանք առաջինն էին, որ սովորեցին մտածել: Սիրելի՛ ընթերցող, ընդունի՛ր, որ հայոց ժամանակակից դպրոցում անսովոր է նման կաբինետի գոյությունը, անսովոր ու հետաքրքիր, անսովոր ու ուսանելի: Դեռեւս V դարում պատմահայր Խորենացին է ուղենշել մեր զարգացումը, այն կապել գիտության ու քաղաքակրթության օրրանի` Հելլադայի հետ: Այսօր զարգացման ճանապարհը մեզ հանել է եվրոպական մայրուղի, ասել է թե՝ թարմացվում է հին կողմնորոշումը: Հին աշխարհի մտքի հսկաները` Պլատոնն ու Արիստոտելը խոսելով, գուցե բանավիճելով ասես իջնում են լուրթ երկնքից: Նրանք ընթացքի մեջ են այնպես, ինչպես միտքն ու մտածողությունը: «Պարզությունը խոսքի գլխավոր արժանիքն է», — ասում է Արիստոտելը: Իսկ Պլատոնը շարունակում է. «Ամենայն իմաստության հիմքը համբերությունն է»: Ծավալվում է իմաստուն զրույցը, որին մասնակցում են Զենոնն ու Դեմոկրիտը, Դիոգենեսն ու Պյութագորասը, Էպիկուրն ու Պարմենիդը: Կյանքի եւ իմաստնության դասեր են տալիս Սոկրատեսը, Սենեկան, Հերակլիտը, Արիստոֆանեսն ու Թալեսը: «Բոլորից ուժեղը ինքն իրեն տիրապետելն է»: «Կարճ խելքը երկար լեզու ունի»: «Ում չի հարվածում խոսքը, նրան չի հարվածում նաեւ գավազանը»: «Ով առաջ է շարժվում գիտությունների գծով, բայց ետ է մնում բարոյականության մեջ, նա ավելի շատ ետ է գնում, քան առաջ»... Խտացած կենսափորձն ու թանձր մտքերը կամա թե ակամա ամրանում են երեխայի ենթագիտակցության մեջ ու դառնում միտք, մտածողություն, մտածելու կարողություն: Սերգեյ Մերգելյանի անվան համակարգչային կաբինետ կամ Համակարգչային դարը թելադրում է իր օրենքները, եւ նոր ժամանակների դպրոցում «Ինֆորմատիկա» առարկան դառնում է կարեւորներից մեկը: Ժամանակին համաքայլ գնալու համար դասընթացը կազմակերպվում է համապատասխան կաբինետում` անհրաժեշտ համակարգիչներով, տեխնիկական անհրաժեշտ գույքով ու սարքավորումներով: Իսկ դասասենյակի անվանակոչումը պատահական չէ, որովհետեւ անգնահատելի է Սերգեյ Մերգելյանի դերը Հայաստանում հաշվողական գիտության եւ տեխնիկայի զարգացման գործում: 1956թ. Երեւանում կազմակերպվեց Մաթեմատիկական մեքենաների գիտահետազոտական ինստիտուտը, որը հանրաճանաչ էր «Մերգելյանի ինստիտուտ» ոչ պաշտոնական անվամբ: Այստեղ ստեղծվեց առաջին հայկական հաշվիչ մեքենան` «Հրազդանը», որն անընդհատ կատարելագործվում էր: 1960-1970թթ. ստեղծվեցին հանրահայտ «Նաիրի» մակնիշի մեքենաները: Ս.Մերգելյանը այդ ինստիտուտի հիմնադիր տնօրենն էր 1956-60թթ.: «Մեր աչքի առաջ ծնվում է հայկական մաթեմատիկական դպրոցը», — գիտնականին այսպես է մեծարել ԽՍՀՄ ԳԱ նախագահ Պ.Ալեքսանդրովը: Հայ մաթեմատիկական դպրոցի հիմնադիր Արտաշես Շահինյանի սանը 21 տարեկանում դառնում է գիտությունների դոկտոր, 25 տարեկանում ԽՍՀՄ ԳԱ թղթակից անդամ էր, 26-ում` ակադեմիկոս: Ս.Մերգելյանի շնորհիվ Հայաստանում համակարգչային մասնագիտությունը մուտք է գործել դեռեւս 80-ականներին: Անվանի գիտնականի վաստակն ըստ արժանվույն գնահատվել է նաեւ անկախ Հայաստանի կառավարության կողմից: 2008թ. գիտական ու աշխատանքային բեղուն գործունեության եւ ծննդյան 80-ամյակի կապակցությամբ նա պարգեւատրվել է Սուրբ Մեսրոպ Մաշտոց շքանշանով: Համակարգչային կաբինետի հնարավորություններից օգտվում են նաեւ ամենատարբեր առարկաների ուսուցիչներն ու սաները` առավել հետաքրքիր, հագեցած դարձնելով դասերն ու դաս-միջոցառումները, դասը կազմակերպելով ժամանակին համաքայլ: Համակարգչային կաբինետի ստեղծման ակունքներում է Նաիրա Մալխասյանը եւ Մարի Սահակյանը: Այսօր «Ինֆորմատիկա» առարկան դասավանդում է Մարինե Իշխանյանը: Հ.Գ. Համակարգչային կաբինետի ստեղծումն ու զարգացումը նաեւ ճիշտ ժամանակին ճիշտ տեղում լինելու արդյունք է, որին նպաստել են դպրոցի խորհրդի նախկին անդամ, ծնող ու պարզապես դպրոցի ջերմ բարեկամ Գարեգին Չուքասզյանը, նաեւ «Փրոջեքթ Հարմոնի» կազմակերպությունը՝ Հայաստանի դպրոցների փոխկապակցման ծրագրի շրջանակներում: Ալեքսանդր Թամանյանի անվան տեխնիկական գծագրության կաբինետ կամ Արեւային քաղաքի երազանքը Դպրոցի ընդարձակ դասասենյակներից մեկում եռում է ստեղծագործական աշխատանքը: Կռվում ու հաշտվում են գույնը, գիծը, ոգին ու շունչը, ավանդականն ու ժամանակակիցը, անցյալը, ներկան ու ապագան: Եփում է մտքի ու երեւակայության կաթսան, եւ այդ ամենը կատարվում է մեծ հայի, ականավոր մտավորականի հայացքի ներքո, ով Հայաստան էր եկել` արեւային քաղաքի երազանքը հոգում: Խոսքը ճարտարապետ, ճարտարապետության ակադեմիկոս Ալ.Թամանյանի մասին է: Կաբինետի ծավալուն պաննոյից (հեղինակ` Հ.Ոսկանյան) տաքություն է ծորում: Արեւոտ տրամադրությունը իր լուսավոր շրջանակում է ամփոփել մարդուն, նրա կյանքն ու կյանքի գործը: Եկատերինոդարում (այժմ` Կրասնոդար) ծնված, Պետերբուրգի գեղարվեստի ակադեմիայի բարձրագույն գեղարվեստական ուսումնարանի ճարտարապետական բաժանմունքն ավարտած Թամանյանը իր գործունեությունը ծավալել է նախ Ռուսաստանում: Եղել է Պետրոգրադի գեղարվեստի ակադեմիայի խորհրդի նախագահը` վիցեպրեզիդենտի իրավունքներով: 1919թ. տեղափոխվել է Երեւան, 1921-ին` Իրան: 1923թ. հրավիրվել է Հայաստան: Նրա առաջին ճարտարապետական աշխատանքը եղել է Երեւանի գլխավոր հատակագիծը 150 հազար բնակչի համար: Ապա սկսել է մշակել «Մեծ Երեւանի» հատակագիծը, որը, ցավոք, մնացել է անավարտ: Երեւանում Թամանյանի նախագծերով կառուցվել են աստղադիտարանը, բժշկական ինստիտուտի անատոմիկումը, անասնաբուժական, ֆիզիոթերապեւտիկ, պոլիտեխնիկական ինստիտուտները, հանրային գրադարանը, Կառավարական տունը, օպերայի եւ բալետի թատրոնը եւ այլն: Կառավարական տունը եւ օպերային թատրոնի շենքը կանխորոշել եւ պայմանավորել են Երեւանի քաղաքաշինական կարեւորագույն հանգույցների լուծումները: Կառավարական տան համար Թամանյանին հետմահու շնորհվել է ԽՍՀՄ պետական մրցանակ: Օպերայի եւ բալետի թատրոնի նախագիծը Փարիզի 1937-ի համաշխարհային ցուցահանդեսում շահել է Մեծ ոսկե մեդալ (Grand prix): Հայ ճարտարապետության ծավալատարածական եւ արխիտեկտոնիկ առանձնահատկությունները, մանրամասների անկրկնելիության եւ բազմազանության սկզբունքը, կառուցվածքի եւ զարդաքանդակի դաշինքը նոր մեկնաբանություն, նոր որակ են ստացել Թամանյանի կառույցներում` ստեղծելով ճարտարապետության Թամանյանական դպրոցը: Քաղաքաշինությունը զարգանում է հսկա քայլերով, թելադրում ճարտարապետաշինարարական նոր խնդիրներ ու լուծումներ: Ժամանակակից տեխնոլոգիաները, իհարկե, անհամեմատ զարգացրել եւ անհնարը հեշտ ու հնարավոր են դարձրել: Բայց ինչպես արվեստի գրեթե բոլոր ճյուղերում, ճարտարապետության մեջ էլ կան դասական ոճեր, գործեր, ավանդույթներ, որ բռնել են ժամանակի քննությունը եւ չեն դադարում զարմացնել ու հիացնել: Հայ ճարտարապետության գլուխգործոցները` Գառնի, Զվարթնոց, հուշում են, որ մեծն Թամանյանը նաեւ ավանդական հայկական ճարտարապետական դպրոցի արժանի ժառանգորդն է: Ալ.Թամանյանի անվան տեխնիկական գծագրության կաբինետը նաեւ անհատական է ինքնատիպ կահավորմամբ, մասնագիտական անհրաժեշտ պարագաների, թեմատիկ վահանակների առկայությամբ: Ո՞վ գիտի, գուցե այս հնարավորությունները ծնեն նոր քաղաքի արեւոտ երազանքներ: Պետրոս Դուրյանի անվան գրականության կաբինետ կամ Բույլ մը նայվածք, փունջ մը ժպիտ... Նա ժամանակի այն հազվագյուտ բանաստեղծն էր, որ գաղափար ու բնություն իր սրտին մեջ փնտրեց: Պետրոս Դուրյանի պոեզիան մարդկային բուռն ապրումների հայելին է. սիրել ու դրժել, հուսալ ու հիասթափվել, տրտնջալ ու զղջալ... «Ես որ աշխարհի մեջ միայն երգերը շատ սիրեցի, — ասում է Դուրյանը,- կուզեմ, որ իմ վերջին շունչս ալ երգ մըլլա... Մարդու նշանաբանը երգն է, էն Առաջին ձայնը երգն է, բնությունն ամբողջ երգ մ՛է...Ա՛հ, գեղեցիկ կյանք մ՛ալ կա, սերն է այդ. «Երգել, աղոթել ու սիրել», ահ, ի՛նչ բանաստեղծական կյանք, ի՛նչ կատարյալ կյանք»: Երգի, աղոթքի ու սիրո լույս է կաթում պաննոյից նայող պոետի հայացքից (հեղինակ` Հ.Ոսկանյան): Թիկունքին իրար թիկնած սարեր են, զմրուխտ մարգագետիններ, կապո՜ւյտ- կապո՜ւյտ երկինք: Դուրյանի աշխարհը բացվում է ընթերցողին իր խոկմանց ճանապարհով: Մենք սիրում ենք նրա բանաստեղծական տխրությունը, տիեզերական անսահման թախիծը, որ «երկնքի հիվանդություն» կկոչվի, հասկանում փիլիսոփա աշխարհում առանձնանալու ձգտումը: Սկյուտարի սոխակը, ինչպես Պ.Սեւակն է փաստում, «մեր նոր քնարերգության առաջին մեծն է եւ միշտ կմնա վերջինի կողքին», որովհետեւ չի հնանում, ինչպես չեն հնանում ժպիտն ու հառաչը, ծիծաղն ու հեծկլտոցը: Պաննոյի լրացումն են դուրյանական խոհերը, փիլիսոփայական ընդհանրացումները: Ասելիքը հարստացնում ու առավել տարողունակ են դարձնում անվանի մարդկանց՝ Զապել Եսայանի, Արշակ Չոպանյանի, Պարույր Սեւակի, Վալերի Բրյուսովի մեծարանքի խոսքերը հավերժ երիտասարդ բանաստեղծի մասին: Սիրելի՛ բարեկամ, մինչ կշարունակենք մեր վերելքը, ամփոփենք թեման Գեւորգ Էմինի օգնությամբ. «Հարատեւելու համար հայ ժողովուրդը ստիպված է եղել տաղանդավոր լինել եւ ադամանդ է դարձել դարավոր տառապանքից»: Հույսի ու հավատի ղողանջներ Վերելքը տանում է Վերնատուն, վերընթաց ճանապարհին վերանայվում ու վերաիմաստավորվում են դարավոր արժեքներ, որի շնորհիվ ազնվանում է մեր տեսակը: Մենք երրորդ հարկի նորից մաքուր ու կոկիկ միջանցքում ենք՝ այս անգամ նոր տրամաբանությամբ եւ տրամադրությամբ: Դարձյալ ընդամենը երկու որմնանկար, որ նայում են իրար, զրուցում ու լրացնում մեկմեկու: Թումանյանի՝ վերնահարկում գտնվող տունն է, որ ոչ միայն դիրքով, այլեւ առաքելությամբ կոչվեց «Վերնատուն»: Այն հիմնադրվեց Ամենայն հայոց բանաստեղծի կողմից 1899թ. եւ դարձավ հայ գրական ակումբ-խմբավորում: Վերնատան մշտական անդամներն էին Ղազարոս Աղայանը, Հովհաննես Թումանյանը, Ավետիք Իսահակյանը, Լեւոն Շանթը, Դերենիկ Դեմիրճյանը եւ Նիկոլ Աղբալյանը: Մշտական անդամներից բացի Վերնատան հանդիպումներին առիթից առիթ ներկա են եղել նաեւ արվեստի եւ գրականության անվանի դեմքեր՝ Պերճ Պռոշյանը, Մուրացանը, Վրթանես Փափազյանը, Կոմիտասը, Գեւորգ Բաշինջաղյանը, Փանոս Թերլեմեզյանը եւ այլք: Հավաքվում էին նշանավոր ու հետաքրքիր մարդիկ Թումանյանի հյուրընկալ հարկի տակ, ու ծավալվում էր շահագրգիռ զրույցը ամենատարբեր թեմաներով: Այս հանդիպումների ընթացքում մեծ գրողները ընթերցում ու քննարկում էին համաշխարհային գրականության դասական եւ նոր հեղինակների երկերը, ինչպես նաեւ սեփական գործերն էին ներկայացնում ընդհանուր քննարկման: Հոգու ու հոգեւորի խոսակցությունը Վերնատան անդամների տեսադաշտում է: Երկրի ու երկնքի միջեւ անմեկնելի հաղորդակցություն կա. «Ի խորոց սրտի խօսք ընդ Աստուծոյ»: Երկնի աներեւույթ սանդուղքով իջնում է Քրիստոսը, իսկ վարում Էջմիածնի Մայր տաճարն է: Ներքեւում ծավալվող գողտրիկ բնանկարը, երկնառաք հայացքներով ծնկաչոք երեխաները, խոտերի մեջ անհոգ մեկնված սպիտակ գառը մի տեսակ պայծառ խաղաղությամբ են լցնում սրահը: Ամենայն հայոց կաթողիկոս Տ.Տ. Վազգեն Ա-ի անվան կաբինետ կամ Խորհուրդ խորին, անհաս եւ անսկիզբն... Նա իր գոյությամբ սրբացնում էր մթնոլորտը: Պատահական չէ այս լսարանի գոյությունը հենց այս հարկում: Ասել է թե՝ շարունակվում է խոսակցությունը հոգեւոր դաշտում, եւ զրույցը վարում է խորաթափանց ու պատկառելի հայը՝ Վեհափառը, իրեն հատուկ հանդարտությամբ ու արժանապատվությամբ: Մեծադիր նկարից հանդարտ ու խոհուն նայում է Ամենայն հայոց կաթողիկոսը: Նրա իմաստուն մտքերը թափառում են սենյակում: «Մարդն ի՞նչ է, եթե ոչ ճամփորդ մի արի, երբեք հոգնաբեկ, որ հավետ կընթանա միշտ դեպի հառաջ, միշտ դեպի երկինք ու կբախե դռները հույսին»: «Մենք ինչպե՞ս չհավատանք Քրիստոսի հարության, երբ պատմական վավերական ապացույցն ունինք մեր ժողովրդի վերածնունդին, մեր ժողովրդի հարության»: «Ինչքան հաջողինք մոտենալ Աստծուն, այնքան կդառնանք ավելի մարդկային»: Կաբինետը ձեւավորված է հուշալբոմի սկզբունքով. պատմում են լուսանկարները (դրանք հիմնականում Ս.Կապուտիկյանի արխիվից են): Ահա Սուրբ պատարագը Մայր տաճարում, Ս. Էջմիածնի թանգարանում, Ս.Կապուտիկյանի աշխատասենյակում, Վեհարանում, Ավ.Իսահակյանի առանձնատան պարտեզում, Ս. Գայանե եկեղեցու բակում՝ Վեհամոր շիրիմի մոտ: Լուսանկարներից մեկում Վեհափառը մի խումբ բարձրաստիճան հոգեւորականների եւ ճարտարապետական խորհրդի անդամների հետ է, մյուսում՝ օրհնում է երկրաշարժի փլատակներից հանված մորն ու մանկանը: Ահա նա Պարույր Սեւակի, Լուսինե Զաքարյանի, Սերգեյ Մերգելյանի, Էդգար Հովհաննիսյանի, Սիլվա Կապուտիկյանի ընկերակցությամբ: Նկարներից մեկում հայոց դարերի հավերժական ուղեկիցն է՝ Մայր աթոռ Ս. Էջմիածինը: «Խոկման պահին» լուսանկարում Վեհափառն ասես զրուցում է մենավոր ծառի ու վազող ջրի հետ: Լսարանի հոգեւոր, ոգեղեն մթնոլորտը ամփոփում են «Աղոթք տերունականն» ու «Մեղքերի քավության դեղատոմսը»: Այս լսարանում խնկարկվում է նաեւ դպրոցի շրջանավարտ, անվանի գրականագետ, մանկավարժ, բանասիրական գիտությունների դոկտոր Գրիգոր Հակոբյանի հիշատակը: «Դժվար է անկումային ժամանակներում լավատես լինել, եւ միշտ էլ հատուկենտ են բնության պարգեւած այն անհատականությունները, որոնք խավարի մեջ վառ են պահում հուսո ջահը,- գրում է Գուրգեն Գասպարյանը: — Գրիգոր Հակոբյանն իրապես դրանցից մեկն է: Ուսումնասիրելով նրա կոթողները՝ մենագրություններ, գիտական հոդվածներ, փորձագրություններ, գրախոսություններ, ելույթներ, հրապարակումներ, համոզվում ես, որ գիտնականի կյանքն անմնացորդ գործունեություն է եղել, անվերջ փնտրտուքների եւ հայտնագործությունների, մշտապես նոր հանգրվաններ նվաճելու ուղի»: Գալուստ Տեր—Մկրտչյանի անվան հայագիտության լսարան կամ Մեր լեզուն մենք ենք, որ կանք... Հայի ինքնության անվիճելի կռվաններից է հայերենը, մեր ոսկեղենիկ լեզուն՝ ուշարժան նաեւ ոչ միայն հայ, այլեւ օտարազգի հայագետների համար: Հայագիտության լսարանի գոյությունը դպրոցում ավելորդ ճոխություն չէ, այլ նպատակային քաղաքականություն: Հայերենը արժանի է բացառիկ ուշադրության: Հայոց լեզվի նկատմամբ նշանավոր մեծերի ուշադրությունը արժանի է մեծարանքի: Ականավոր հայագետ, պատմաբան, բնագրագետ-աղբյուրագետ, թարգմանիչ ու խմբագիր Գալուստ Տեր-Մկրտչյանի կյանքն ու վաստակը հաստատում են, որ պատահական չէ անվանակոչությունը: Գալուստ Տեր-Մկրտչյանի հայագիտական հետազոտությունները բազմաբնույթ են՝ հայ հին մատենագրություն, վիմագրություն, հնագրություն, դրամագիտություն, պատմական աշխարհագրություն, միջնադարյան հայ առակագրություն, ուրարտագրություն, ազգագրություն եւ բանահյուսություն: Մեծ է նրա ներդրումը բնագրագիտության եւ աղբյուրագիտության մեջ: Նրա հարուստ արխիվը պահպանվում է Մատենադարանում: Լսարանը շնչում է հայախոսությամբ, հայասիրությամբ, հայաճանաչությամբ: Գալուստ Տեր-Մկրտչյանի մեծադիր ու պատկառազդու նկարի շուրջ անվանի հայագետների ու հայասերների շքերթ է՝ Մխիթար Սեբաստացի, Ղեւոնդ Ալիշան, Ստեփանոս Մալխասյանց, Լեո, Հակոբ Մանանդյան, Վալերի Բրյուսով, Յոհաննես Լեփսիուս, Նիկողայոս Մառ, Գեւորգ Ջահուկյան,Պիոն հակոբյան: Բարձրաճաշակ ու բովանդակալից վահանակները շոշափում են հայկական ամենատարբեր թեմաներ. հին հայկական դիցարան, Արշակունյաց հարստության արքաներ, Բագրատունյաց շինարար թագավորներ, Կիլիկյան Հայաստանի նշանավոր ամրոցներ, Մխիթարյան միաբանություն: Լսարանի արեւահայաց պատին արեւային տրամադրություն է: Հրաչյա Ռուխկյանի «Բույլ հանճարաց» նկարաշարը՝ Մեսրոպ Մաշտոց ու Վռամշապուհ արքա, Եղիշե ու Մովսես Խորենացի, Դավիթ Անհաղթ ու Անանիա Շիրակացի, Սայաթ-Նովա ու Հովհաննես Այվազովսկի, Խաչատուր Աբովյան ու Պետրոս Ադամյան, Ստեփան Շահումյան ու Վիկտոր Համբարձումյան, հիշեցնում, հուշում ու համոզում է մեզ, որ մենք թեեւ փոքր, բայց զարմանալի կենսունակ ժողովուրդ ենք: Աշխարհասփյուռ հայերն իրենց ինքնությունը պահել են լեզվի ու հավատի շնորհիվ՝ հավաքվելով եկեղեցիների ու դպրատների, հայագիտական կենտրոնների շուրջը: Ճանաչողական նշանակություն ունեն նաեւ այս վահանակները: Գալուստ Տեր-Մկրտչյանի անվան հայագիտության լսարանի բովանդակությունը խտանում է երկու կտավներում՝ «Հայոց այբուբենը»՝ Վիկտոր Հովհաննիսյանի հեղինակությամբ, «Եղիցի լույս»՝ հեղինակությամբ Խաչատուր Ազիզյանի: Այս լսարանում են անցնում առարկայական օլիմպիադաների դպրոցական փուլը: Այս լսարանը տրամադրում է. «Ճանաչել զիմաստությիւն եւ զխրատ, իմանալ զբանս հանճարոյ»: Ֆրիտյոֆ Նանսենի անվան աշխարհագրության կաբինետ Նորվեգացի բեւեռախույզ, գիտնական, դիվանագետ եւ մեծ հումանիստ Ֆրիտյոֆ Նանսենի անունն է կրում աշխարհագրության կաբինետը, որտեղ կենտրոնացած են առարկայական դիդակտիկ նյութերը՝ քարտեզներ, գլոբուսներ, ալբոմներ, թեմատիկ պաստառներ եւ այլն: Իսկ ինչո՞ւ Նանսեն: Սա եւս հարգանքի ու երախտագիտության դրսեւորում է այն մարդու նկատմամբ, ով նախանձախնդիր հետեւողականությամբ ապրել է հայ ժողովրդի ճակատագրով, հնարավորինս օգնել ու աջակցել նրան, իր անձնական համակրանքով նաեւ ձեւավորել որոշակի վերաբերմունք հայերի ու հայ դատի նկատմամբ: 1922թ. արժանանում է խաղաղության Նոբելյան մրցանակի՝ անօգնականներին օժանդակելու երկարաժամկետ ջանքերի համար: 1925թ. Նանսենը Ազգերի լիգայի հանձնարարությամբ ուսումնասիրում է հայ փախստականներին տեղավորելու հարցը, դառնում հատուկ հանձնաժողովի ղեկավար, գալիս Հայաստան՝ տեղում ուսումնասիրելու արհեստական ոռոգման հնարավորությունները: Վերադառնալով Եվրոպա՝ նա Ազգերի լիգայում հայտարարում է. «Միակ տեղը, որտեղ կարելի է տեղավորել հայ փախստականներին, Սովետական Հայաստանն է»: Մի քանի տասնյակ հազար հայերի հաջողվում է տեղավորել Սիրիայում: Հայաստանյան տպավորությունները նա ամփոփում է 1927-ին լույս տեսած գրքում: Հայ ժողովրդին ցուցաբերած օժանդակությունը, խնամքը Նանսենը չի թողնում մինչեւ մահ: 1928թ. նա մեկնում է ամերիկյան շրջագայության, կարդում դասախոսություններ՝ հայ ժողովրդի համար միջոցներ հանգանակելու նպատակով: Նանսենը վախճանվում է 1930թ. Լուսակերում: Տնարարության կաբինետ կամ Կյանքի ու կենցաղավարության դասեր Հայոց դպրոցի խնդիրը ոչ միայն առարկայական գիտելիքներ ապահովելն է, այլեւ կյանքում կողմնորոշվելու, կենցաղում կայանալու հմտություններ ձեւավորելը: Խոսքը մասնավորապես վերաբերում է աշակերտուհիներին, որոնք մեծանում են՝ իրենց մեջ կրելով հայուհու ազգային դիմագիծը: Հեզ, խոնարհ, աշխատասեր, հնարամիտ, շնորհաշատ. հայ աղջկա գենետիկ հիշողության մեջ ապրող ու զարգացող գծեր, որ նրան առանձնացնում ու տարբերում են ուրիշներից: Տնարար աղջիկների աշխարհում եռում է աշխատանքը. եփում-թափում են, կարում-ձեւում են, շարում-հյուսում են: Արդյունքում ծնվում են ուշարժան գործեր, որոնք վկայում են, որ այստեղ գործում է գլխավոր բաղադրատոմսը՝ սեր+աշխատասիրություն+ճաշակ+համբերություն: Կաբինետի մթնոլորտն արդեն տրամադրող է: Տան ջերմություն կա այստեղ, մի տեսակ հանգիստ ու հարմարավետ տրամադրություն, որն անկասկած նպաստում է ստեղծագործական ընթացքին: Սա, իրոք, դպրոցի սանուհիների սիրած միջավայրն է, որ ստեղծվել, զարգացել ու ընդլայնվել է տանտիրուհու՝ վաստակաշատ ուսուցչուհի Գոհար Մկրտչյանի ջանք ու ջիղի շնորհիվ: Հագուստի մոդելավորումից մինչեւ խոհանոց, հուլունքագործությունից մինչեւ սեղանի ձեւավորում՝ համեմված բծախնդիր մաքրասիրությամբ ու կոկիկությամբ: Այստեղ երեխաներն անցնում են կյանքի ու կենցաղավարության կարեւոր դասեր, ապրելու դասեր: Բարդուղիմեոս Ֆանարջյանի անվան կենսաբանության կաբինետ կամ Անխախտ դաշինք Նշանավոր ռենտգենաբան, ՀՀ-ում ռենտգենաբանության հիմնադիր, բժշկական գիտությունների դոկտոր, պրոֆեսոր, ՀԽՍՀ ԳԱ ակադեմիկոս, ԽՍՀՄ ԲԳԱ թղթակից անդամ, ՀԽՍՀ գիտության վաստակավոր գործիչ Բարդուղիմեոս Ֆանարջյանի նախաձեռնությամբ ստեղծվել է ռենտգենաբանության եւ ուռուցքաբանության գիտահետազոտական ինստիտուտը, Հայաստանում կազմակերպվել են հանրապետական ուռուցքաբանության դիսպանսերը, առողջապահության նախարարության ռադիոկենսաբանության բաժանմունքը: ԵՊԲՀ-ում առաջադեմ ուսանողներին տրվում է նրա անունով անվանական կրթաթոշակ: Նրա որդին՝ Վիկտոր Ֆանարջյանը, Հայաստանի նշանավոր ֆիզիոլոգներից մեկն է: Անունը պատկառելի է ու պատասխանատու, բնագավառը՝ անչափ կարեւոր եւ կենսական: Անվան ու բովանդակության, առարկայի եւ կյանքի միջեւ անխախտ դաշինք կա, որ զգացվում է անընդհատ եւ ամենուր: Ընդարձակ լսարանում զրուցում են կանաչն ու լույսը: Բուսառատ սենյակն ասես բնության գողտրիկ անկյուն լինի, ուր խաչվում են մարդու ֆիզիկական, հոգեկան ու մտավոր ուղիները: Պատեպատ ձգվող պահարանում կենսաբանությանն առնչվող նյութեր են, փորձանմուշներ, դիդակտիկ առարկաներ, թեմատիկ պաստառներ: Այստեղ կենսաբանությունն առավել հասկանալի է, տեսանելի, մատչելի: Վիլյամ Սարոյանի անվան անգլերենի կաբինետ կամ Վիլյամ Սարոյանը համաշխարհային գրականության բացառիկ երեւույթներից է... Լինելով ամերիկյան գրող՝ նա միաժամանակ հայ ազգային մեծ գրող է... Սարոյանի բացառիկությունն այն է, որ գերաճելով իր միջավայրից ու իր որդեգրած լեզվից՝ դարձավ նաեւ իր հարազատ ժողովրդի ազգային մեծ գրողներից մեկը: Սա ամենից առաջ հենց ինքը՝ Սարոյանն է հասկացել ու ձեւակերպել. «Թեեւ գրում եմ անգլերեն եւ ծնունդով ամերիկացի եմ, բայց ինձ համարում եմ հայ գրող»: Այնուհետեւ բացատրել է. «Լեզուն, որով գրում եմ, անգլերեն է, միջավայրը, որ նկարագրում եմ, ամերիկյան է, բայց ոգին, որ ինձ մղում է գրելու, հայկական է: Ուրեմն՝ ես հայ գրող եմ եւ պատկանում եմ հայ գրողների ընտանիքին»: Սարոյանի պատմվածքների առաջին ժողովածուն իսկական հայտնություն էր ամերիկյան գրականության համար: Ամերիկյան գրական քննադատությունը նրան համարեց Ֆոլկների, Հեմինգուեյի, Սթայնբեքի, Կոլդուելի շարունակողը: Իսկ հաջողության բանալին, ինչպես Սարոյանն է ասում, «հասարակ ու հին է, ինչպես աշխարհը. ավելի լավ է լինել բարի, քան լինել չար»: Բարի հսկայի անսահման բարությունն ու լավատեսությունը ճառագում է որմնանկարից (հեղինակ` Հ.Ոսկանյան): Նա ասես թեւատարած գրկում է լսարանը, իր մեծ հոգում տեղավորում ամենքին ու ամեն ինչ: Լուսանկարներում Վ.Սարոյանն է իր գրչակից ընկերների՝ Վ.Պետրոսյանի, Հովհ. Շիրազի, Վ.Դավթյանի, Ռ.Դավոյանի, Հ.Մաթեւոսյանի, Ս.Խանզադյանի, Ս.Կապուտիկյանի հետ: Սարոյանական մտքերը՝ հայերեն եւ անգլերեն, դասարանը լցնում են իմաստությամբ ու հույսով, որովհետեւ մարդու, մարդկայինի, հայի, հայկականի նկատմամբ անսահման սեր ու հավատ է սերմանում. «Ես կուզենայի աշխարհում տեսնել որեւէ ուժ, որը ոչնչացներ այս ազգը, այս անկարեւոր մարդկային փոքրիկ ցեղը, որոնք պատերազմներ են մղել եւ կորսվել, որոնց շինությունները ավերվել են. չընթերցված գրականություն, չլսված երաժշտություն, երկինք չհասած աղոթքներ: Գնացե՛ք առաջ, ավերե՛ք Հայաստանը: Տեսե՛ք, արդյոք կարո՞ղ եք: Քշե՛ք նրանց անապատ՝ առանց հացի ու ջրի: Այրե՛ք նրանց տներն ու եկեղեցիները, ու տեսե՛ք, թե նրանք արդյոք չե՞ն ծիծաղի ու աղոթի նորից: Աշխարհում երբ էլ նրանցից երկուսը հանդիպեն որեւէ տեղ, տեսեք արդյոք նրանք չե՞ն ստեղծի մի նոր Հայաստան»: Այս կաբինետում դու տանն ես ու մեծ աշխարհում, որովհետեւ ազատ ես, անկաշկանդ: «Նա մարմնացյալ ազատությունն էր, եւ շփումը նրա մեծ, ամբողջական, լույսով ու ճախրանքով շնչող գործի եւ նրա օրվա մի րոպեի հետ քեզ ազատ ոգու թեւեր էր տալիս»: Երրորդ հարկի եզրափակիչ անկյունում Սիլվա Կապուտիկյանի հուշերը կամրջվում են կորուսյալ ոստանի՝ Վանի բնապատկերին: Ու տրոփում է անհանգիստ պատգամը. Վահան Տերյանի անվան հայոց լեզվի եւ գրականության կաբինետ կամ Սրտաբեկ, տխուր պոետ արեւավոր Օ՜, Գանձայի քնարական երեկոներ, դուք թռցրիք Վահանի հոգին բանաստեղծական ու գերզգայական ոլորտները, դուք անմահացաք նրա տաղանդի կախարդանքով, դարձաք երգ ու հեքիաթ, մաքուր սփոփանք եւ բարձր արվեստ... Հայրենի եզերքի լույսը հոգում՝ լուսավոր թախիծ է քամում նուրբ քնարերգակը, վարակում «ազնիվ հայրենասիրությամբ, զգացմունքների անկեղծությամբ ու անաղարտությամբ, բանաստեղծական խոսքի բարձր մշակույթով, լեզվի վճիտ պարզությամբ ու երաժշտականությամբ»: (Կամսար Գրիգորյան) «Բանաստեղծը սիրով ու կարոտով է լցնում աշխարհը, պայծառ թախիծով օծում երազող մարդուն: Նա լսում է գրեթե անլսելի մեղեդիներ, ցավի շշուկներ, զգում է հոգու շարժման ամենամեղմիկ հոսանքները, լայնացնում է երազների ծիրը, այսինքն՝ բացում է իմացության եւ հույզերի նորանոր ծալքեր: Եվ այս բոլորին նա հասնում է հոգեւոր նուրբ տեսողության եւ լսողության, բարոյական արտասովոր զգացողության շնորհիվ»: (Հրանտ Թամրազյան) Առաջին զգացողությունը, որ համակում է լսարան մտնողին, հանդիպումն է բանաստեղծի հետ: Անմիջապես հայտնվում ես նրա խորաթափանց տեսադաշտում, ուր կա աշնանային մեղեդի՝ դեղնող տերեւների շրշյունով, լույսի ու ստվերի աշխույժ խաղով: Լույս ու ստվերի, գծի ու գույնի զարմանալի դաշինք կա որմնանկարում (հեղինակ` Հ.Հակոբյան): Տերյանի նուրբ ու դալուկ դեմքը պաննոյի ժլատ գունապնակում յուրօրինակ խորհուրդ է կրում եւ փոխանցում լսարանին: Անահիտ Շահիջանյանի հուշերը, Հովհաննես Շիրազի, Հովհաննես Թումանյանի, Եղիշե Չարենցի, Ստեփան Զորյանի, Դերենիկ Դեմիրճյանի, Ավետիք Իսահակյանի մտքի ու սրտի արձագանքը բանաստեղծի մասին ստեղծում են տերյանական տրամադրություն: Դասասենյակում ապրում են նաեւ բանաստեղծի խոհերը կյանքի, ունայնության, սիրո, կարոտի մասին. Ես կգամ որպես մոռացված մի երգ՝ Հյուսված աղոթքից, սիրուց ու ծաղկից, Ես կկանչեմ քեզ դեպի այլ եզերք: Եղիշե Չարենցի անվան գրականության կաբինետ կամ Ինչքան որ հուր կա իմ սրտում Ասուպի նման ծնվեց ու մի ակնթարթում կիզվեց Չարենց մահկանացուն: Բարձր հոգու լույսը մնաց հավերժաբար ու գնալով պայծառանում է: Հոգու հրով, հոգու լույսով, անունը՝ Չարենց, ասոնանսը՝ «Արեւ», բառը՝ «հանճարեղ», աչքերը հառած անցյալին, ապագայի նժույգ նստած՝ ապրում է բանաստեղծը յուրօրինակ կյանքով իր անունը կրող կաբինետում: Որմնանկարը (հեղինակ՝ Ն.Անտոնյան) վերարտադրությունն է Մ.Սարյանի հայտնի կտավի, որում պոետի խոհուն կերպարն է՝ խորհրդավոր ու խորհրդանշական դիմակներով: Առանց Հայաստան Չարենց չէր լինի, Առանց Չարենցի չկա Հայաստան: Ռ.Դավոյանի բանաձեւը բանաստեղծի կյանքի ու ստեղծագործության ամեն նյարդում է, ամեն տարրում: «Այն ամենը, ինչ գրել է Չարենցը, հենց ինքը Չարենցն է: Ուրիշ չկա՛: Անհանգիստ, նուրբ, բուռն, հեշտ խոցելի, կրքոտ, պոռթկուն, ազնիվ, բոցավառ... Նրա համար պոեզիան ընկերուհի էր, ռազմադաշտ, ամբիոն, աղոթք, զրույց... լռություն», — այսպես է մեծարել պոետին ռուս գրականագետ Լեւ Օզերովը, իսկ գրչակից ընկերը՝ Իլյա Էրենբուրգը, հիացած շարունակել է. «Արնավառ, համեստ, խորաթափանց, խիզախ ու քնքուշ, հավերժ երիտասարդ այդ բանաստեղծը դարերի համար էլ կպահպանի իր երիտասարդությունը»: Եվ Չարենցի՝ անցյալն ու ապագան կամրջելու, ժառանգության շղթայում իրեն հաստատելու եւ շարունակելու մարգարեությունը. Դեպի դարերը նորից, դեպի վառվող Ապագան... Սայաթ—Նովայի անվան գրականության եւ արվեստի լսարան կամ Գի՛ր սիրէ, ղալա՛մ սիրէ, դա՛վթար սիրէ Իր հանճարի զորությամբ նա ժողովրդական երգչի արհեստը վերածեց բանաստեղծի վեհ կոչման: Հայ միջնադարյան հարուստ քնարերգությունը շռնդալից ակորդով է եզրափակվում, հզոր մի անհատականությամբ, որ իր տաղանդի հրավառությամբ կարող էր պատիվ բերել առնվազն երեք ժողովրդի: «Գողթան երգիչների չափ ազգային» է Սայաթ-Նովան, սիրո անմրցակից երգիչ ու մեծ հումանիստ, որ Հովհաննես Թումանյանի տպավորիչ մեկնությամբ. «Զգում է, որ էրվում, վերջանում է ինքը, բայց մնում է արի ու բարի, անչար ու անաչառ, վեհ ու վսեմ, որպես աշխարհքի ու մարդու մեծ բարեկամը... Զայրացավ, բայց երբեք չչարացավ, ցավեց, բայց երբեք չանիծեց»: Լսարանը բացվում է խոսուն որմնանկարով՝ Սայաթ-Նովայի կերպարով, սայաթնովյան կոլորիտով ու տրամադրությամբ (հեղինակ՝ Լ.Ղարիբյան): Սրահի անվան ու բովանդակության դաշինքը հաստատում է նաեւ հայ գրողների պատկառելի ներկայությունը. նրանք ասես հավաքված են ծաղկած եկեղեցիների շուրջ: Վերջիններս ծաղկահարդարման խմբակի սաների մշտական ցուցանմուշներն են սրահում (ղեկավար՝ Լ.Կիրակոսյան): Բովանդակությունը ազնիվ ու ճաշակով շրջանակի մեջ է: Հարմարավետ կահավորումը ստեղծում է կամերային մթնոլորտ, ապահովում բազմաթիվ ու բազմազան գրական, մշակութային միջոցառումների, հանդիպումների, զեկուցումների ու դասախոսությունների, անգամ շարքային ժողովների ու նիստերի հաջողությունը: Լեւոն Օրբելու անվան կենսաբանության կաբինետ Կենսաբանության եւս մի կաբինետ, որի անունը դարձյալ պարտավորեցնող է: Լեւոն Օրբելի՝ հայ ֆիզիոլոգ, էվոլյուցիոն ուսմունքի ստեղծողներից, ԽՍՀՄ ԳԱ, ՀԽԱՀ ԳԱ, ԽՍՀՄ ԲԳԱ ակադեմիկոս, ՌԽՖՍՀ գիտության վաստակավոր գործիչ, սոցիալիստական աշխատանքի հերոս, բժշկական ծառայության գեներալ-գնդապետ: Օրբելու աշխատանքները հիմնարար ներդրում են ֆիզիոլոգիայի տարբեր բաժինների զարգացման գործում եւ ունեն համաշխարհային ճանաչում: Նա ստեղծել է ֆիզիոլոգիական ամենաընդարձակ դպրոցներից մեկը: Մեծ է նրա ավանդը Հայաստանում ֆիզիոլոգիայի զարգացման գործում: Նրա անունով է կոչվում ՀՀ ԳԱ ֆիզիոլոգիայի ինստիտուտը: Լ.Օրբելին եղել է Փարիզի կենսաբանական ընկերության, բնախույզների գերմանական «Լեոպոլդինա» ակադեմիայի, անգլիական ֆիզիոլոգիական ընկերության պատվավոր եւ արտասահմանյան այլ ակադեմիաների ու ընկերությունների անդամ: Պարգեւատրվել է Պավլովի անվան եւ ԽՍՀՄ պետական մրցանակներով, Մեչնիկովի անվան մեդալով, բազմաթիվ շքանշաններով ու մեդալներով: Կենսաբանության կաբինետի որմնանկարում (հեղինակ՝ Հ.Ոսկանյան) մեծ գիտնականն է՝ մտածող, ապրող ու հայտնագործող մարդու խորաթափանցությամբ, ջանքի ու կամքի գերլարումով: Աշխարհի մարդու թիկունքում հայրենի եզերքն է՝ սարյանական գույների խաղով ու ջերմությամբ: Աջ ու ձախ գործնական կենսաբանության պարագաներն են՝ դիդակտիկ նյութեր, փորձանմուշներ, վահանակներ, որոնք առավել ցայտուն ու հասկանալի են դարձնում առարկայի մատուցումը: Ալեքսանդր Պուշկինի անվան ռուսաց լեզվի կաբինետ Համաշխարհային գրականության շառաչուն ջրվեժին իր վարար հոսանքն է տվել ռուս գրականությունը՝ հզոր անհատականություններով, գրական անանց արժեքներով: Ալ.Պուշկին, Մ.Լերմոնտով, Լ.Տոլստոյ, Ա.Չեխով, Ֆ.Դոստոեւսկի, Մ.Գորկի, Ի.Տուրգենեւ... Իհարկե, ցանկն ամփոփելու մասին խոսք լինել չի կարող: Կաբինետը կրում է թերեւս ամենամեծի՝ Պուշկինի անունը, որովհետեւ այս հավերժ երիտասարդ պոետը, ինչպես ամենայն հայոց բանաստեղծը հայերիս համար, դարձավ ռուսական կյանքի հայելին, ռուսական հոգու թարգմանը, ռուսաց լեզվի ջահակիրը: Պուշկինն անչափ մոտ է ժողովրդին, հետեւաբար շատ մոտ է մարդուն, մարդկայինին, դրա համար էլ վեր է նեղ ազգայինից ու նվաճել է համամարդկային հորիզոններ: Պուշկինյան հերոսների, ռուսերենի անընդհատ ներկայությունը, ռուսալեզու գրականության առկայությունը ստեղծում են ուրույն միջավայր՝ հարազատ անվանն ու առաքելությանը: IV հարկի նախասրահի տրամադրության հեղինակը մեծ հայն է՝ Գարեգին Նժդեհը՝ հայացքը Զանգեզուրի առինքնող բնապատկերին, միտքը հոգու պես բաց.


Լրատվություն Շնորհավորական Նախագահ Սերժ Սարգսյանի շնորհավորական ուղերձը Կանանց տոնի առթիվ 08.03.2015 Սիրելի՛ կանայք, Շնորհավորում եմ ձեզ Կանանց տոնի կապակցությամբ: Մեր երկրում պետական քաղաքականության եւ հասարակական հարաբերությունների զարգացման շնորհիվ հետեւողականորեն ընդլայնվում են կանանց հնարավորությունները: Մենք բարձրացնում ենք կանանց ընդգրկվածության աստիճանը մեր պետական, քաղաքական, տնտեսական կյանքի բոլոր ասպարեզներում: Իրականում դա անում եք դու՛ք, սիրելի՛ կանայք՝ արձանագրելով հաջողություններ մասնագիտական ամենատարբեր ոլորտներում, դրսեւորելով բարձր պրոֆեսիոնալիզմ, բարեխղճություն եւ մեծ եռանդ: Մաղթում եմ ձեզ քաջառողջություն եւ երջանկություն: Թո՛ղ ձեր ընտանեկան հարկերի տակ միշտ իշխեն սերն ու ջերմությունը, եւ թո՛ղ միշտ լինեք սիրված ու գնահատված:


source: CulturaX

text: Գեորգի Անջելյան - Վիքիպեդիա՝ ազատ հանրագիտարան Գեորգի Անջելյան հունիսի 8, 1930(1930-06-08)[1] Երեւանի Մխիթար Հերացու անվան Պետական Բժշկական Համալսարան (1955) բժիշկ, անեսթեզիոլոգ եւ ռեանիմատոլոգ բժշկական գիտությունների թեկնածու (1964) Սրտաբանության ինստիտուտ եւ Հայաստանի պաշտպանության նախարարություն Գեորգի Հովհաննեսի Անջելյան (հունիսի 8, 1930(1930-06-08)[1], Ախալցխա - 2012), հայ բժիշկ, անեսթեզիոլոգ-ռեանիմատոլոգ։ Բժշկական գիտությունների թեկնածու (1964), պրոֆեսոր (1999): Բժշկական ծառայության գնդապետ (1999)։ Բորիս Անջելյանի եւ Վլադիմիր Անջելյանի եղբայրն է։ Գեորգի Անջելյանը ծնվել է 1930 թվականի հունիսի 8-ին, Ախալցխա քաղաքում։ 1955 թվականին ավարտել է Երեւանի բժշկական ինստիտուտը։ 1965-1975 թվականներին եղել է Սրտաբանության եւ սրտային վիրաբուժության ինստիտուտի աշխատակից, 1974-1995 թվականներին՝ Հայաստանի անեսթեզիոլոգիայի եւ ռեանիմատլոգիայի գիտական ընկերության նախագահ։ 1975-1996 թվականներին եղել է Երեւանի բժշկական ինստիտուտի անեսթեզիոլոգիայի եւ ռեանիմատոլոգիայի ամբիոնի վարիչ, 1975 թվականից՝ ՀՀ առղջապահության նախարարության գլխավոր անեսթեզիոլոգ-ռեանիմատոլոգ, 1999 թվականից՝ ՀՀ ՊՆ գլխավոր անեսթեզիոլոգ-ռեանիմատոլոգ[2]։ Անջելյանի նախաձեռնությամբ ՀՀ-ում կազմակերպվել են վերակենդանացման ծառայություններ, հանրապետական գերճնշումային թթվածնավորման, արտածին թունավորումների բուժման կենտրոններ։ ՀՀ-ում առաջինն է իրականացրել արյունակլանման, հեղուկակլանման, պլազմոֆերոզով եւ անդրամանուշակագույն ճառագայթմամբ բուժման եղանակները։ Հեղինակ է անեսթեզոլոգիայի եւ ռեանիմատոլոգիայի ուսումնական ձեռնարկների[3]։ Անջելյանը մահացել է 2012 թվականին։ ՌԴ բնական ԳԱ անդամ (1998) Բնության եւ հասարակության մասին միջազգային ԳԱ անդամ եւ փոխնախագահ (1999) Ի. Պ. Պավլովի անվան արծաթե մեդալ (1999) Ա. Էյնշտեյնի արծաթե պատվոնշան (1999) ԵՊԲՀ ոսկե մեդալ (2001) Խռլիխի անվան մեդալ (2002) Անհետաձգելի օգնությունը եւ սուր թունավորումների թերապիան։ Երեւան, 1982։ Էկզոգեն թունավորումներ, 1985, տիտղթ. (Գ. Հ. Անջելով)։ Workcat. AM-YeHGA: Էկզոգեն թունավորումներ։ Վերակենդանացում եւ ինտենսիվ թերապիա։ (Ուս. ձեռնարկ) / Անջելով Գ. Հ., 1985 տիտղթ. (Գ. Հ. Անջելով)։


ԵԽԽՎ համազեկուցողի հայտարարությունը Հայաստանի վերաբերյալ կասկածների տեղիք է տալիս - MediaLab Newsroom-Laboratory 04.10.2018 | 2160 դիտում Լովոչկինան նշել է. «Երեւանի ավագանու ընտրությունները հստակ ցույց տվեցին Հայաստանի ժողովրդի ժողովրդավարական ձգտումները։ Միեւնույն ժամանակ, ընտրություններին մասնակցությունը պարզ դարձրեց, որ հանրային վստահությունը քաղաքական գործընթացների նկատմամբ դեռեւս ցածր է։ Հետեւաբար, կարեւոր է, որ հաջորդ խորհրդարանական ընտրություններն ընկալվեն ու ընդունվեն որպես ժողովրդավարական ու արդար բոլոր քաղաքական խաղացողների կողմից»։ Ավագանու ընտրություններին քաղաքացիների ցածր մասնակցության մասին թեզը սեպտեմբերի 23-ից ի վեր բազմիցս արծարծվել է ՀՀԿ անդամների կողմից։ «Չնայած մենք հասկանում ենք արտահերթ ընտրությունների կոչը, բայց մենք կոչ ենք անում իշխանություններին եւ բոլոր քաղաքական ուժերին՝ ապահովել, որ արտահերթ ընտրություններն ամբողջովին հարգեն ժողովրդավարական ընտրությունների եվրոպական չափանիշներն ու նորմերը, եւ որ բոլոր քաղաքական ուժերն ունենան պատշաճ ու բավարար ժամանակ՝ պատրաստվելու ցանկացած նման ընտրության»,- ասվում է Լովոչկինայի հայտարարության մեջ: Այդուհանդերձ, Հայաստանում, բացառությամբ նախկին իշխանության անդամ-կուսակցությունների, հանրային համատարած կոնսենսուս է առկա այն հարցի շուրջ, որ որքան շուտ անցկացվեն արտահերթ ընտրությունները, այնքան ավելի արագ կհաղթահարվի ներկայիս իրավիճակը՝ ճգնաժամը։ Ի վերջո, խորհրդարանական հանրապետությունում չի կարող լինել խորհրդարան-վարչապետ հակադրություն։ Նման հակադրությունը բնորոշ է նախագահական համակարգերին։ Մինչդեռ խորհրդարանական համակարգի դեպքում գործադիր մարմնի գործունեությունը մեծապես կախված է օրենսդիր իշխանության աջակցությունից։ Խորհրդարանական համակարգում օրենսդիրը գործադիրի հենարանն է։ Այլ կերպ ասած, որպեսզի գործադիր մարմինը սկսի նորմալ աշխատել եւ ի վիճակի լինի լուծել իսկապես լուրջ խնդիրներ, պետք է ունենա օրենսդիր իշխանության վստահությունը։ Մյուս կողմից էլ գարնանը ընտրությունների հետաձգումը ընտրական օրենսգրքի բարեփոխման անհրաժեշտությամբ էր պայմանավորված։ Բարեփոխումները գրեթե վերջնականացվել են, հետեւաբար ձգելու կարիք, կարծես թե, չկա։ Այդուհանդերձ, Հանրապետական կուսակցության հայտարարության մեջ նշվում է. «ՀՀԿ խմբակցությունը շարունակում է համարել, որ պետք է կյանքի կոչվի կառավարության ծրագրում եւ վարչապետի նախկին հայտարարություններում հնչեցված ծրագիրը՝ բարելավելով ընտրական օրենսդրությունը եւ ողջամիտ ժամկետ տալով քաղաքական ուժերին առաջիկա խորհրդարանական ընտրություններին նախապատրաստվելու համար, ինչը ենթադրում է արտահերթ խորհրդարանական ընտրությունների անցկացումը 2019 թվականի մայիս-հունիս ամիսներին»։ Սակայն, հետաձգման նպատակը բնավ քաղաքական կուսակցություններին պատրաստվելու ժամկետ տալը չպետք է դիտարկվի։ Եթե Վենետիկի հանձնաժողովի դիտարկումների կամ որեւէ այլ պատճառով ընտրական օրենսգրքի ընդունումը հետաձգվեր մինչեւ մայիս, ապա դա հասկանալի կլիներ, սակայն ընտրությունների հետաձգումը ՀՀԿ-ին, ԲՀԿ-ին կամ ՔՊ-ին նախապատրաստվելու հնարավորություն տալու համար այնքան էլ հասկանալի չէ։ Ելնելով վերը գրվածից՝ հարց է ծագում. ինչու է Լովոչկինայի հայտարարությունը հիշեցնում ՀՀԿ տեսակետը։ Միգուցե խնդիրը նրանում է, որ Լովոչկինան լավ չի հասկանում ՀՀ ներքին իրավիճակը եւ հանրային տրամադրությունները։ Այդուհանդերձ, հաշվի առնելով ԵԽԽՎ-ում ՀՀԿ-ի նախկին կապերը եւ լոբբինգի փորձառությունը, ինչպեսեւ Լովոչկինայի տեղեկությունների աղբյուրները, ըստ ամենայնի, նրա հայտարարության շարժառիթները եւս առնչվում են ՀՀԿ-ի հետ։ Լիովին հավանական տարբերակ է, հատկապես եթե նկատի ունենանք, որ Լովոչկինան իր երկրում էլ բավականին հակասական քաղաքական գործիչ է։ Նա Ուկրաինայի նախկին նախագահ Յանուկովիչի Ռեգիոնների կուսակցության մնացորդներից ստեղծված «Ընդդիմություն բլոկ»-ի անդամ է, նախկինում եղել է Ռեգիոնների կուսակցության անդամ եւս եւ ունի օֆֆշորային 38 ընկերություն։ Լովոչկինան նաեւ հայտնի է ԵԽԽՎ-ում 2015թ. հունվարին Ուկրաինայի դեմ եւ Ռուսաստանին կողմ արված սկանդալային հայտարարություններով։ Այս փաստերը կասկած են հարուցում Հայաստանի հարցով համազեկուցողի հայտարարության անկեղծության եւ, ընդհանրապես, նրա՝ որեւէ երկրում ժողովրդավարական արժեքների հզորացման կողմնակից լինելու մասին։ Ֆինլանդիան վավերացրել է Հայաստան-ԵՄ համաձայնագիրը Հայտնի է «Բարգավաճ Հայաստան»-ի նախընտրական կարգախոսը


Լրատվություն Մամլո հաղորդագրություններ 17.09.2008 / Նախագահ Սերժ Սարգսյանն ընդունել է ԵԱՀԿ Մինսկի խմբի ֆրանսիացի համանախագահ, դեսպան Բերնար Ֆասիեին Նախագահ Սերժ Սարգսյանն այսօր ընդունել է Եվրոպայում անվտանգության եւ համագործակցության կազմակերպության (ԵԱՀԿ) Մինսկի խմբի ֆրանսիացի համանախագահ, դեսպան Բերնար Ֆասիեին: Հանդիպման օրակարգի հիմնական թեմաներն են եղել ղարաբաղյան հակամարտության խաղաղ կարգավորման գործընթացը եւ տարածաշրջանում տեղի ունեցած վերջին զարգացումները: 17.09.2008 / 22ca Նախագահ Սերժ Սարգսյանն ընդունել է ՆԱՏՕ-ի Խորհրդարանական վեհաժողովի նախագահ Ժոզե Լելյոյին Նախագահ Սերժ Սարգսյանն այսօր ընդունել է ՆԱՏՕ-ի Խորհրդարանական վեհաժողովի նախագահ Ժոզե Լելյոյին: Հանրապետության նախագահը գոհունակություն հայտնելով ՆԱՏՕ-ի հետ համագործակցության ներկա մակարդակի առթիվ, նշել է, որ Հայաստանն այն դիտում է մեր երկրի անվտանգության բաղկացուցիչ մաս: Ըստ Սերժ Սարգսյանի, ՆԱՏՕ-ի հետ անհատական գործընկերության գործողությունների ծրագիրը Հայաստանին հնարավորություն է ընձեռում ունենալ միջազգային չափանիշներին համապատասխան պաշտպանության համակարգ: Ժոզե Լելյոն ասել է, որ... 14.09.2008 / Տեղի է ունեցել հեռախոսազրույց Հայաստանի եւ Ռուսաստանի նախագահների միջեւ Այսօր տեղի է ունեցել հեռախոսազրույց Հայաստանի Հանրապետության նախագահ Սերժ Սարգսյանի եւ Ռուսաստանի Դաշնության նախագահ Դմիտրի Մեդվեդեւի միջեւ: Սերժ Սարգսյանը շնորհավորել է Դմիտրի Մեդվեդեւին ծննդյան օրվա կապակցությամբ: Հեռախոսազրույցի ընթացքում անդրադարձ է կատարվել նաեւ երկկողմ հետաքրքրություն ներկայացնող մի շարք հարցերի: 13.09.2008 / Նախագահ Սերժ Սարգսյանն ընդունել է ՌԴ "Ռոսատոմ" ՊԿ գլխավոր տնօրեն Սերգեյ Կիրիենկոյին Նախագահ Սերժ Սարգսյանն այսօր ընդունել է Ռուսաստանի Դաշնության "Ռոսատոմ" պետական կորպորացիայի գլխավոր տնօրեն Սերգեյ Կիրիենկոյին: Հանդիպմանը քննարկվել են ատոմային էներգետիկայի ոլորտում հայ-ռուսական համագործակցությանն առնչվող հարցեր: Կողմերը գոհունակություն են հայտնել առկա փոխգործակցության մակարդակից եւ այն զարգացնելուն ուղղված ծրագրերի ընթացքից` նշելով, որ Հայաստանն ու Ռուսաստանն արդեն իսկ համատեղ մեծ փորձ են կուտակել այս ասպարեզում: Անդրադառնալով Հայկական ատոմակայանի գործունեությանը,... 08.09.2008 / Նախագահ Սերժ Սարգսյանն այսօր ընդունել է Սեւծովյան տնտեսական համագործակցության կազմակերպության գլխավոր քարտուղար Լեոնիդաս Քրիզանտոպուլոսին Նախագահ Սերժ Սարգսյանն այսօր ընդունել է Սեւծովյան տնտեսական համագործակցության կազմակերպության գլխավոր քարտուղար Լեոնիդաս Քրիզանտոպուլոսին: Հանրապետության նախագահը Սեւծովյան տնտեսական համագործակցության կազմակերպության գլխավոր քարտուղարի հետ քննարկել է ՍԾՏՀ-ում Հայաստանի առաջիկա նախագահության եւ այդ ընթացքում իրականացվելիք միջոցառումների հետ կապված հարցեր: Ըստ երկրի ղեկավարի, Հայաստանը լրջորեն է պատրաստվել այդ առաքելությանը եւ կանի իրենից կախված հնարավորն` այն պատվով կատարելու: Սերժ... 06.09.2008 / Նախագահ Սերժ Սարգսյանի հրավերով այսօր Հայաստան է ժամանել Թուրքիայի նախագահ Աբդուլլահ Գյուլը Նախագահ Սերժ Սարգսյանի հրավերով այսօր Հայաստան է ժամանել Թուրքիայի նախագահ Աբդուլլահ Գյուլը` դիտելու Հայաստանի եւ Թուրքիայի ֆուտբոլի հավաքականների հանդիպումը: Մինչ ֆուտբոլային խաղը, տեղի է ունեցել երկու երկրների նախագահների հանդիպումը: Զրույցին մասնակցել են նաեւ Հայաստանի եւ Թուրքիայի արտաքին գործերի նախարարները: Սերժ Սարգսյանը շնորհակալություն է հայտնել թուրք գործընկերոջը` հրավերն ընդունելու համար, եւ նշել, որ հարեւան պետությունների միջեւ ուղղակի շփումները հարաբերությունների...


ՀՀԿ-ին քվեարկելով՝ նման պատգամավոր ես ստանում. Է. Մարուքյանը՝ Հակոբ Հակոբյանի ու Խոսրով Հարությունյանի՝ աղքատների վերաբերյալ հայտարարությունների մասին (տեսանյութ) - Լուրեր Հայաստանից - Թերթ.am


source: wikipedia

text: Դեկտեմբերի 21, տարվա 355-րդ (նահանջ տարիներին՝ 356-րդ) օրն է։ Տարվա ավարտին մնում է 10 օր։ Դեպքեր 1912՝ Կ. Պոլսում Հայոց Ազգային ժողովը որոշում ընդունեց Հայկական հարցը բարձրաձայնել Լոնդոնում հրավիրվելիք դեսպանների կոնֆերանսում։ 1917՝ Էջմիածնում փակվեց Գեւորգյան ճեմարանը։ 1920 - ՀԽՍՀ Հեղկոմի հրամանագրով Խորհրդային Հայաստանի սահմաններում վերանում է «Ռուսական կայսրության հավաք օրինաց»-ը այն փոփոխություններով, որ մտցրել էին ժամանակավոր կառավարությունը, անդրկովկասյան կոմիսարիատն ու սեյմը, Հայաստանի դաշնակցական կառավարությունը։ Ծնունդներ 1773 - Ռոբերտ Բրոուն, բրիտանացի (շոտլանդացի) բուսաբան։ 1851 - Արփիար Արփիարյան, հայ գրող, հրապարակախոս։ 1879 - Իոսիֆ Ստալին, նշանավոր խորհրդային կուսակցական քաղաքական գործիչ, կոմունիստական կուսակցության առաջնորդ։ 1895 - Ձիգա Վերտով, խորհրդային կինոռեժիսոր։ 1940 - Նվարդ Ավագյան, հայ բանաստեղծուհի, արձակագիր, լրագրող։ 1967 - Միխեիլ Սաակաշվիլի, վրացի պետական եւ քաղաքական գործիչ, Վրաստանի նախկին նախագահ 1981 - Քրիստիան Ձակկարդո, իտալացի ֆուտբոլիստ, պաշտպան, Միլան ակումբի խաղացող։ Մահեր 1375 - Ջովաննի Բոկաչչո, իտալացի նշանավոր գրող եւ բանաստեղծ, հումանիստ (ծ. 1313) 1955 - Գարեգին Նժդեհ, Հայ պետական, ռազմական գործիչ եւ քաղաքագետ-իմաստասեր։ 1964 - Մովսես Արազի, հայ գրող։ 1992 - Ֆարկաս Ֆիլիպ, ամերիկացի նշանավոր վալտոռնահար։ 1998 - Հրայր Մարուխյան, հասարակական-քաղաքական գործիչ, ՀՅԴ կուսակցության անդամ։


source: fineweb

text: Եվրամիությունը հետեւելու է Հայաստանի նախագահական ընտրություններին Հայաստանի Ազգային ժողովի նախագահ Հովիկ Աբրահամյանը այսօր Բրյուսելում հանդիպեց Եվրախորհրդարանի նախագահ Մարտին Շուլցի եւ Եվրոպական խորհրդի նախագահ Հերման վան Ռոմպոյի հետ: Հրապարակված է՝ 10.01.2013 Եվրախորհրդարանի նախագահի հետ հանդիպումից հետո կայացած մամուլի ասուլիսի ժամանակ կողմերը անդրադարձան հարցերին, որոնք քննարկվել են խորհրդարանների միջեւ: Մարտին Շուլցը նշեց, որ Եվրամիությունը հետեւել է Հայաստանում մայիսին կայացած խորհրդարանական ընտրություններին եւ հետեւելու է փետրվարյան նախագահական ընտրություններին: «Մենք քննարկեցինք գալիք նախագահական ընտրությունները: Գնահատեցինք նախորդ տարվա խորհրդարանական ընտրությունների համապատասխանությունը եվրոպական ստանդարտներին: Ինչպես նաեւ քննարկել ենք նախագահական ընտրություններին մեր դիտորդական առաքելության հետ կապված հարցեր», - նշեց Եվրախորհրդարանի նախագահը։ Բրյուսելում Հայաստանի ԱԺ նախագահ Հովիկ Աբրահամյանը իր խոսքում վստահեցրեց եվրոպացի գործընկերներին, որ փետրվարի 18-ին ընտրությունները ազատ, արդար եւ թափանցիկ են անցնելու։ ԵՄ դերը Ղարաբաղի հարցում... Եվրախորհրդարանի նախագահի խոսքով` Եվրամիությունը հետեւում է Ղարաբաղյան հակամարտության շուրջ զարգացումներին: Հարցին, թե հնարավո՞ր է արդյոք, որ ԵԱՀԿ Մինսկի խմբում Ֆրանսիային փոխարինի հենց Եվրամիությունը, Մարտին Շուլցը պատասխանեց, որ ԵՄ-ն այս դերն ու պարտականությունը պետք է թողնի ԵԱՀԿ Մինսկի խմբին։ «Մեր դերն այստեղ համապարփակ կերպով քաղաքական եւ տնտեսական գործընկեր լինելն է: ԵԱՀԿ-ի դերն էլ Լեռնային Ղարաբաղի հարցի վրա կենտրոնանալն է, եւ Մինսկի խումբը հենց այս կոնկրետ հարցով է զբաղվում: Առաջիկայում նման հարցադրումներից խուսափելու համար, պետք է ասեմ, որ Եվրամիությունը պետք է այս գործն ու դերը թողնի արդեն խնդրում ներգրավված ԵԱՀԿ Մինսկի խմբին», - նշեց նա։ Հովիկ Աբրահամյանի խոսքով` Հայաստան - Եվրամիություն բանակցային գործընթացում` Ասոցիացման համաձայնագրի եւ Խորը ու համապարփակ ազատ առեւտրի գոտի ստեղծելու ուղղությամբ մեծ առաջընթաց է նկատվում եւ խորհրդանշական է, որ հենց այսօրվանից ԵՄ քաղաքացիները առանց վիզաներ ձեռք բերելու կարող են մուտք գործել Հայաստան: Աբրահամյանը նաեւ հույս հայտնեց, որ մինչեւ 2013 թվականի Վիլնյուսի գագաթնաժողովը հնարավոր կլինի ավարտին հասցնել բանակցությունները համաձայնագրերի շուրջ։ Ապա ԱԺ նախագահը Հայաստան հրավիրեց Եվրախորհրդարանի նախագահ Մարտին Շուլցին: Երեկ էլ Հովիկ Աբրահամյանը Բելգիայի Թագավորության Սենատի եւ Ներկայացուցիչների պալատի նախագահներին էր հրավիրել Հայաստան, իսկ Ազգային ժողովի ՀՀԿ խմբակցության ղեկավար Գալուստ Սահակյան իր հերթին երեկ Հայաստան էր հրավիրել Եվրախորհրդարանում ԵԺԿ խմբակցության ղեկավար Ժոզեֆ Դոլին:


Հայերին միմյանց կապելու ՀՎՀ-ի ընձեռած բազմաթիվ հնարավորությունները | ՀՎՀ. հայացք ներսից Հայերին միմյանց կապելու ՀՎՀ-ի ընձեռած բազմաթիվ հնարավորությունները Նարինե Ստեփանյանը Լոս Անջելեսում բնակվող փաստաբան է, ով մի շարք դատական գործեր է վարել քաղաքական ապաստան ստանալու խնդրանքով բազմաթիվ հայերի համար, ովքեր իրեն են դիմել աշխարհի տարբեր ծայրերից, ընդհուպ մինչեւ Թուրքիայից եւ նախկին Խորհրդային Միության երկրներից: Նա խոստովանում է, որ այս դիմումների համար նա ջանք ու եռանդ չի խնայել, որպեսզի դատարանները ճանաչեն այն բոլոր հետապնդումները, որ իրագործվել էին հայերի նկատմամբ էթնիկ եւ կրոնական պատկանելիության պատճառով: Նարինեն ծնվել է Ադրբեջանի Բաքու քաղաքում, որտեղ էլ սերնդեսերունդ ապրել է իր ընտանիքը: Անհերքելի է այն փաստը, որ Խորհրդային Միության մաս կազմող գրեթե բոլոր ազգային փոքրամասնությունները մեծամասամբ ռուսերեն լեզվով էին խոսում, հետեւաբար, Նարինեն նույնպես հայերեն չգիտեր, քանի դեռ նրա ընտանիքն ապրում էր Բաքվում: Ավելին, թե՛ Ադրբեջանում, եւ թե՛ Ռուսաստանում նա իր մաշկի վրա է զգացել հայերի հանդեպ իրականացվող խտրականությունները: Նա կատակով խոստովանում է, որ հայ ինքնության համար իր մղած պայքարը ձեւավորել է իր իսկ բնավորությունը, եւ միգուցե դա է պատճառը, որ նա այսօր իրավաբան է: 1991 թվականին Նարինեն ընտանիքի հետ տեղափոխվեց Սան Ֆրանցիսկո, որտեղ հայկական համայնքն այդքան էլ մեծ չէ: Նա բակալավրի կրթություն է ստացել Կալիֆորնիայի Բերկլի համալսարանում, որից հետո, 2001 թվականին, ձեռք է բերել իրավաբանական գիտությունների դոկտորի գիտական աստիճան Հաստինգսի իրավունքի բարձրագույն դպրոցում: Մինչեւ 2005 թվականն աշխատել է մի շարք իրավաբանական ընկերություններում, որից հետո հիմնադրել է իր իսկ իրավաբանական ընկերությունը: 2008 թվականին Նարինեն հանդիպում է իր ամուսնուն` Ժիլբերտին, որից հետո զույգը տեղափոխվում է Լոս Անջելես` այստեղի հայկական մեծ համայնքին ավելի մոտ լինելու համար: Նա շնորհակալ է ամուսնուն, որ իրեն սովորեցրեց հայերեն խոսել եւ քաջալերեց գրանցվել հայոց լեզվի դասընթացներին: Նարինեն եւ Ժիլբերտը երեք երեխա ունեն`Էդուարդը, Ռոբերտը եւ Քրիստինան: Նարինեի երեխաները հաճախում են տեղի հայկական դպրոցը, որտեղ հայերեն են սովորում: «Ես Րաֆֆի եւ Չարենց եմ կարդացել ռուսերենով, եւ ինձ մտահոգում էր այն փաստը, որ չէի կարող դրանք կարդալ հայերեն լեզվով: Չորս տարեկան որդիս` Էդուարդը, հիմա կարողանում է հայերեն կարդալ եւ նույնիսկ մաթեմատիկան է հայերեն լեզվով սովորում»,- ասում է Նարինեն: Երեխաների ծնվելուց հետո Նարինեն ինքնուրույն հայերեն կարդալ է սովորել, որպեսզի կարողանա երեխաների համար մանկական գրքեր կարդալ ամեն գիշեր: Սկզբում նա փորձում էր նախապես մի քանի անգամ կարդալ գիրքը, որ այնուհետեւ այն սահուն կարդա երեխաների համար: Համացանցում երկար փնտրտուքներից հետո նա վերջապես գտավ Հայկական վիրտուալ համալսարանը եւ անմիջապես գրանցվեց հայոց լեզվի դասընթացին. 2013 թվականի ապրիլն էր: Նա արդեն ավարտել է արեւելահայերենի երեք դասընթաց: Հետագայում ցանկանում է նաեւ գրանցվել հայ գրականության դասընթացներին: Նարինեն կարծում է, որ լեզուն դիմացինի մշակույթն ընկալելու բանալին է: «Մշակույթը գանձերով լի տուփ է, եւ լեզուն է այն բանալին, որով հնարավոր է բացել այդ տուփը: Կարծում եմ, երբ սկսում ես կորցնել էթնիկ ինքնությունը, առաջին կորուստը լեզուն է լինում: Եթե չես սովորում լեզուն, ապա սկսում ես կորցնել կապն աշխարհի տարբեր ծայրերում ապրող այլ հայերի հետ եւ պարզապես նույն կերպ չես զգում այդ կապվածությունը»,-ասում է նա: Նարինեն հավելում է, որ ՀՎՀ-ն իրեն տվել է հայերեն սովորելու եւ իր բառապաշարը հարստացնելու բոլոր միջոցները: Նա նաեւ գտնում է, որ ՀՎՀ-ն աշխարհի բոլոր ծայրերում բնակվող հայերին հնարավորություն է ընձեռում պահպանել հայ ինքնությունը եւ պաշտպանել այն ձուլման վտանգից: Աշխարհում օնլայն կրթության վերջին զարգացումներին զուգընթաց` ՀՎՀ-ի առաքելությունն է ստեղծել օնլայն կրթական համայնք` ամրացնելով մշակութային, կրթական եւ սոցիալական կապերը ողջ աշխարհում: Մինչ օրս ՀՎՀ-ի դասընթացներին մասնակցել է շուրջ 3000 ուսանող ավելի քան 65 երկրից` ստանալով հայկական կրթություն` միշտ եւ ամենուր: 2014թ. գարնանային ուսումնական շրջանի մեկնարկը:


23/04/18 13:11 Ծավալվող իրադարձություններն արդեն վեր են ածվում մեր պետականության դեմ ուղղված լուրջ մարտահրավերի. ԱԱԾ պետ


Արմեն Ջիգարխանյանը հայտնվել է ռուսական լրատվամիջոցների կողմից ամենաշատ հիշատակված դերասանների ցանկում - Լուրեր Հայաստանից - Թերթ.am Արմեն Ջիգարխանյանը հայտնվել է ռուսական լրատվամիջոցների կողմից ամենաշատ հիշատակված դերասանների ցանկում 22:34 • 27.12.18 ԽՍՀՄ ժողովրդական արտիստ Արմեն Ջիգարխանյանը հայտնվել է ռուսական լրատվամիջոցների կողմից ամենից շատ հիշատակվող անձանց ցանկում: Այս մասին հայտնում է Rusarminfo-ն: Մեդիա ոլորտում ուսումնասիրություններ կատարող Медиалогия ընկերության տվյալներով՝ Ջիգարխանյանը երկրորդ հորիզոնականն է զբաղեցրել 2018-ին ամենից շատ հիշատակված դերասանների ցանկում: Լրատվամիջոցներում նրա մասին հիշատակում է արվել 27 604 անգամ: Առաջին տեղը նա զիջել է դերասան Կոնստանտին Խաբենսկուն, որին ԶԼՄ-ները հիշատակել են 27 819 անգամ: Տարվա ամենաշատ հիշատակված դերասանների առաջատար հնգյակում ընդգրկվել են նաեւ Սերգեյ Բեզռուկովը, Դանիլա Կազլովսկին եւ Վլադիմիր Մաշկովը: Հիշեցնենք, որ նախօրեին հայտնի էր դարձել, որ ամենից շատ մեջբերվող լրագրողների ցանկը, որը նույնպես կազմել էր Медиалогия ընկերությունը, գլխավորել է RT հեռուստաալիքի գլխավոր խմբագիր Մարգարիտա Սիմոնյանը:


Կատեգորիա:2010 հիմնադրված առեւտրի կենտրոններ (← հղումներ _ խմբագրել)


text: 'Է. Նալբանդյան. Ոչ Հայաստանը, ոչ ԼՂ-ն երբեւէ չեն կապել Ստեփանակերտի օդանավակայանի բացումը ԼՂ հիմնախնդրի կարգավորման հետ' | iLur 'Է. Նալբանդյան. Ոչ Հայաստանը, ոչ ԼՂ-ն երբեւէ չեն կապել Ստեփանակերտի օդանավակայանի բացումը ԼՂ հիմնախնդրի կարգավորման հետ' Երեքշաբթի, 12 Փետրվարի 2013, 20:48 ԱԳ նախարար Էդվարդ Նալբանդյանը այսօր Թբիլիսիում տեղի ունեցած մամլո ասուլիսի ժամանակ պատասխանել է Ադրբեջանի հանրային հեռուստաընկերության լրագրողի՝ Ստեփանակերտի օդանավակայանի բացման վերաբերյալ հարցին: «Պարոն նախարար, Ձեր դիրքորոշումը Խոջալուի օդանավակայանի բացման վերաբերյալ. չէ՞ որ դա անօրինական քայլ է Հայաստանի կողմից: Ի՞նչ կասեք այս կապակցությամբ»,- հարցին ի պատասխան Նալբանդյանը հայտարարել է, թե «գոյություն ունի ԵԱՀԿ Մինսկի խմբի համանախագահների հայտարարություն Լեռնային Ղարաբաղի` Ստեփանակերտի օդանավակայանի բացման վերաբերյալ» եւ որ «այդ հայտարարությունը կոչ է անում կողմերին չքաղաքականացնել օդանավակայանի բացման հարցը»: «Ո՛չ Ղարաբաղը, ո՛չ Հայաստանը երբեւէ չեն քաղաքականացրել եւ որեւիցե մտադրություն չունեն քաղաքականացնելու այդ հարցը: Ադրբեջանը իր ամենօրյա հայտարարություններով քաղաքականացնում է այն, ուստի խախտում է բոլոր պարտավորությունները, որ ստանձնել է համանախագահների առաջ: Երկրորդ, համանախագահները կոչ են արել չկիրառել ուժ կամ ուժի սպառնալիք քաղաքացիական ինքնաթիռների նկատմամբ: Ո՛չ Հայաստանը եւ ո՛չ էլ Ղարաբաղը երբեւիցե չեն սպառնացել ուժ կիրառել քաղաքացիական ինքնաթիռների նկատմամբ: Ադրբեջանը սպառնացել եւ շարունակաբար սպառնում է ուժ կիրառել քաղաքացիական ինքնաթիռների նկատմամբ` խախտելով համանախագահների առաջ այդ հարցի վերաբերյալ ստանձնած պարտավորությունները: Դուք գիտեք, որ համանախագահները նաեւ նշել էին, որ Ստեփանակերտի օդանավակայանի բացումը չպետք է կանխորոշի Լեռնային Ղարաբաղի կարգավիճակը: Ո՛չ Հայաստանը, ո՛չ Լեռնային Ղարաբաղը երբեւէ չեն կապել Ստեփանակերտի օդանավակայանի բացումը Լեռնային Ղարաբաղի հիմնախնդրի կարգավորման հետ, այդ թվում նաեւ` Լեռնային Ղարաբաղի կարգավիճակի հետ»,- հայտարարել է Նալբանդյանը: Նա նաեւ հավելել է, թե «բազմիցս Հայաստանում, ի միջի այլոց Լեռնային Ղարաբաղում նույնպես, ամենաբարձր մակարդակով հայտարարվել է, որ Ստեփանակերտում օդանավակայանի բացումը հետապնդում է միայն հումանիտար եւ քաղաքացիական նպատակներ»: «Հարկավոր է իրերին նայել այնպես, ինչպես դրանք կան, եւ չսրել իրավիճակը հայտարարություններով, որոնք հակասում են համապատասխան միջազգային մանդատ ունեցող ԵԱՀԿ Մինսկի խմբի համանախագահների միջոցով արտահայտվող միջազգային հանրության մոտեցումներին»,- ասել է Նալբանդյանը։ Հիշեցնենք, որ Էդվարդ Նալբանդյանը երեկ մեկնել է Վրաստան, որտեղ հանդիպել է Վրաստանի ԱԳ նախարար Մայա Փանջիկիձեի հետ: Նախորդ հոդվածը'Հյուսիսային Կորեան հրաժարվել է «կռանալ» իր միջուկային ծրագիրը դատապարտող բանաձեւերի դեմ' Հաջորդ հոդվածը'Սերժ Սարգսյան. Մի՞թե չենք կարողանում մի մարդ գտնել, որը կարող է առանց կմկմալու հարցեր տալ'


text: «Առավոտ»-ի խմբագրականը, անդրադառնալով ղարաբաղյան կարգավորման գործընթացին, արձանագրել է. - «Ղարաբաղի հարցը Ռոբերտ Քոչարյանն իր իրավահաջորդին «հանձնում է», մեղմ ասած, ոչ բարվոք վիճակում։ Ադրբեջանի ագրեսիվությունը օր-օրի աճում է, ռազմական ոտնձգությունները սահմանների վրա ավելի հաճախակի են դարձել, մեր հարեւանները սպառնում են ընդհանրապես հրաժարվել Մինսկի խմբի միջնորդությունից, հրաժարվում են հանդիպել Հայաստանի նորընտիր նախագահի հետ եւ փորձում են հարցը տեղափոխել ՄԱԿ, որտեղ մեզ համակիր պետությունները հաստատ մեծամասնություն չեն կազմում»։ «Ի պատասխան դրան՝ ՀՀ գործող նախագահը սպառնում է ճանաչել ԼՂՀ-ն, այսինքն՝ վերջնականապես ձախողել բոլոր տեսակի բանակցությունները», - գրել է խմբագիրն ու հավելել. - «Ինչ խոսք, դա «լավ նվեր է» մեկ շաբաթից իր պարտականությունները ստանձնող Սերժ Սարգսյանին»։ «Չորրորդ իշխանություն» թերթի մեկնաբանը, անդրադառնալով նախօրեին Ստեփանակերտում նախագահ Ռոբերտ Քոչարյանի հնչեցած հայտարարությանը Հայաստանի կողմից ԼՂՀ հնարավոր ճանաչման վերաբերյալ, գնահատել է. - «Այսօր ճանաչել ԼՂՀ անկախությունը՝ նշանակում է դադարեցնել բանակցային գործընթացը։ Հայաստանին դա օգո՞ւտ է, թե՞ վնաս։ Կարելի է հայտարարել, որ հերթական բարոյական հաղթանակը տարանք, կարելի է տոնական միջոցառումներ կազմակերպել, բայց Հայաստանը միանգամից կհայտնվի Ղարաբաղի կարգավիճակում. այսինքն՝ կդառնա փաստացի չճանաչված պետություն»։ «Իհարկե, միամտություն կլինի կարծելը, թե Ռոբերտ Քոչարյանն այսքանը չի հասկանում։ Լավ էլ հասկանում է։ Պարզապես հասկանում է նաեւ, որ իր եւ Սերժ Սարգսյանի «վերջին գործողություններից» հետո Հայաստանը հայտնվելու է միջազգային մեկուսացման մեջ», - եզրափակել է մեկնաբանը։ «Հայոց Աշխարհ»-ը, իբրեւ «արհեստական իրարանցում» որակելով ապագա կոալիցիոն կառավարության կազմավորման եւ հնարավոր կադրային փոփոխություններին առնչվող խոսակցությունները, շեշտադրել է. - «Տեսեք, մի կողմից՝ Ռոբերտ Քոչարյանի թիմն իր ժամկետի ընթացքում աշխատեց ընդհանուր առմամբ հստակ ու արդյունավետ։ Մարդկանց պաշտոնաթող անելու պատճառ կարծես թե չկա։ Մյուս կողմից՝ եթե չհեռացնես, ապա առանց կադրերի լայնածավալ նորացման բոլորը կասեն, թե երկրում ոչինչ չի փոխվում եւ մեզանում լճացում է»։ «Իսկ լճացումը լավ չէ», - որակել է թերթն ու հավելել. - «Չենք խոսում արդեն այն մասին, որ տարբեր խմբավորումներն ու կուսակցությունները իշխանության ներսում կենաց-մահու պայքար են մղում միմյանց դեմ պաշտոնների համար, ամեն կերպ փորձում թուլացնել մրցակցի դիրքերը։ Չխորշելով հաճախ նույնիսկ այնպիսի անվայել մեթոդներից, ինչպիսիք են, ասենք, Տեր-Պետրոսյանի հետ գաղտնի համագործակցության մասին ակնարկները»։ «Հայաստանում, փաստորեն, եթե Սերժ Սարգսյանի եւ Ռոբերտ Քոչարյանի շրջապատից չես կամ աներկբա չես կատարում նրանցից գոնե մեկի հրահանգները, ավելին՝ մի փոքր այլախոհ ես, մի փոքր առնչություն ես ունեցել Օպերայի հավաքների հետ, պետք է պատրաստ լինես ամեն ինչի», - գրել է այսօր «Ժամանակ Երեւան»-ը եւ մանրամասնել. - «Քեզ կարող են փողոցում առանց բացատրության ձերբակալեն, ազատեն աշխատանքից, քրեական գործ հարուցեն քո դեմ, խուզարկեն խանութդ, մեղադրեն ընտրակաշառք բաժանելու մեջ, փամփուշտներ եւ զենք հայտնաբերեն քո սեփական տանը։ Այս օրերին Լեւոն Տեր-Պետրոսյանի համակիրների նկատմամբ տարատեսակ հետապնդումները շարունակվում են տրամաբանության հետ աղերսներ չունեցող սցենարով»։ Ըստ «Ազգ»-ի մեկնաբանի, «այն, որ իշխանություններից դժգոհելու բազում առիթներ մեզանից յուրաքանչյուրն ունի, հերքման ենթակա չէ»: «Հերքման ենթակա չէ, որ այդ դժգոհություններն ամենուր են: Սակայն քչերն են հարց տալիս՝ մի՞թե այդ դժգոհություններն ավելի քիչ էին 5, 10 տարի առաջ», - հարցրել է մեկնաբանն ու հավելել. - «Բնական է, որ 5, 10 տարի առաջ եւ, առավել եւս, դրանից էլ առաջ այդ դժգոհություններն ավելին են եղել եւ սոցիալական վատ վիճակի մեջ ավելի շատ թվով մարդիկ են եղել: Սակայն այդ դժգոհությունները չեն վերածվել պետությունը կործանելուն ուղղված գործելակերպի կամ, այլ կերպ ասած, նստած ճյուղը կտրելուն»։ «Մարդիկ, ովքեր ընդունել են Լեւոն Տեր-Պետրոսյանի ոգեշնչած այդ գործելակերպը, պետք է հասկանան, որ ճյուղը կտրելուց իրենք են տուժելու, այլ ոչ թե նախկին նախագահը», - ամփոփել է հոդվածագիրը: Ատոմ Մարգարյան


Վերականգնվող էներգետիկ ոլորտի ներդրումային հնարավորությունները – Solar Hub Armenia


text: Սեպտեմբերի 22, տարվա 265-րդ (նահանջ տարիներին՝ 266-րդ) օրն է։ Տարվա ավարտին մնում է 100 օր։ Դեպքեր 1869 - կայանում է Ռիխարդ Վագների «Հռենոսի ոսկին» Das Rheingold օպերայի առաջին ներկայացումը։ 1921 - Ազգերի լիգա են ընդունվում Էստոնիան, Լատվիան, Լիթվանիան։ 1944 - Կարմիր բանակը նացիստներից ազատագրում է Տալլինը։ 1945 - ԱՄՆ նախագահ Հարրի Թրումենն ընդունում է պատերազմական հարցերով քարտուղար Սթիմսոնի «Երկրորդ համաշխարհային պատերազմ» բնութագրումը։ 1960 - Մալին անկախանում է Ֆրանսիայից։ 2000 - Բիլ Գեյթսի գլխավորած Մայքրոսոֆթ ընկերությունը մեկ օրում կորցնում է $ 22 միլիարդ։ Ծնունդներ 1694 - Ֆիլիպ Դորմեր Սթենհոփ Չեսթերֆիլդ, անգլիացի պետական գործիչ, դիվանագետ եւ գրող (մահ. 1773) 1791 - Մայքլ Ֆարադեյ Michael Faraday, անգլիացի ֆիզիկոս եւ քիմիկոս (մ.1867) 1882 - Վիլհելմ Կեյտել, գերմանացի ֆելդմարշալ (մ.1946) 1895 - Պոլ Մունի, ուկր. ծագումով ամեր. դերասան (մ.1967) 1932 - Մարտեն Ստեկելենբուրգ, հոլանդացի ֆուտբոլիստ 1958 - Անդրեա Բոչելլի, իտալ. երգիչ-երգահան 1964 - Վահրամ Սահակյան, հայ գրող, բանաստեղծ, թատերագիր, դերասան 1987՝ Միհրան Ծառուկյան՝ հայ փոփ երգիչ, հեռուստադերասան Թոմ Ֆելթոն, անգլիացի դերասան եւ երգիչ Մահեր 1520 - Սելիմ I, օսմանյան սուլթան (ծ. 1465) 1795 - Սայաթ-Նովա, հայ բանաստեղծ-աշուղ (ծ. 1722)։ 1914 - Ալեն-Ֆուրնիե, ֆրանսիացի գրող (ծ. 1886)։ 1960 - Արմեն Գուլակյան, հայ դերասան, ռեժիսոր, դրամատուրգ, թատերական գործիչ, ՀԽՍՀ ժողովրդական արտիստ (ծ. 1899) 1964 - Ամինե Ավդալ, հայաստանցի քուրդ գրող (ծ. 1906)։ 2007 - Մարսել Մարսո Marcel Marceau, ֆրանս. դերասան (ծ. 1923) Տոներ Առանց ավտոմեքենաների օր Ազգային Բուլղարիա՝ Անկախության օր Էստոնիա, Լատվիա, Լիտվա՝ Բալթյան միասնության օր Մալի՝ Անկախության օր Նորվեգիա՝ Մերթա արքայադստեր օր Ուկրաինա՝ Պարտիզանական փառքի օր


text: Սոցիալապես անապահով ընտանիքների նպաստը 1000 դրամով կավելանա՝ հոսանքի թանկացման բեռը չեզոքացնելու համար 15:18 , 29 Հուլիս 2016 Դիտումներ1833 Հանրային ծառայությունները կարգավորող հանձնաժողովի տվյալներով էլեկտրաէներգիայի միջին ամսական սպառումն ընտանիքների կողմից կազմում է շուրջ 202 կՎտ: 2016թ. օգոստոսի 1-ին ավարտվում է ՀՀ կառավարության եւ «Տաշիր» ընկերության՝ սակագնի սուբսիդավորման ժամկետը, որից հետո այն բնակչության համար 4.32 դրամով ավելի կլինի: Դա նշանակում է, որ 202 կՎտ էլեկտրաէներգիայի համար պետք է վճարվի 1000 դրամ ավելի: Սոցիալապես անապահով ընտանիքներին աջակցելու համար կառավարության որոշմամբ ընտանիքի կենսամակարդակի բարձրացմանն ուղղված նպաստի չափը բարձրացվել է 1000 դրամով, որով հնարավորինս կհատուցվի շուրջ 112 հազար 300 ընտանիքի էլեկտրաէներգիայի դիմաց ավելի վճարման լրացուցիչ ծախսը: Այսպիսով, նպաստների միջին ամսական չափը կբարձրանա 1000 դրամով՝ դառնալով 31 հազար 350 դրամ: Կառավարության ղեկավարը պարզաբանել է ներկայացված որոշման նախագիծը. «Եթե հիշում եք՝ 2015թ. օգոստոսի 1-ից 6 դրամ 93 լումայով թանկացավ հոսանքը, եւ ՀՀ կառավարությունն ու «Տաշիր» ընկերության նախագահ Սամվել Կարապետյանը քննարկեցին հարցն ու որոշում կայացրին, որ այդ ավելացման ծախսը մինչեւ 250 կՎտ ծախսող ընտանիքների համար կստանձնեն կառավարությունն ու «Տաշիր» ընկերությունը: Եվ քանի որ ս.թ. օգոստոսի 1-ից սակագինը նվազում է 2.58 դրամով, այսինքն 6.93-ի փոխարեն ունենում ենք 4.35 դրամ, այդ ընտանիքների համար հոսանքը թանկանում է 4.35 դրամով: ՀՀ նախագահի հետ քննարկելուց հետո որոշում ընդունեցինք, որ 112 հազար 300 ընտանիքի այդ ծախսը օգոստոսի 1-ից կառավարությունը վերցնի իր վրա: Այսինքն՝ մինչեւ այս տարվա վերջ՝ հինգ ամսվա ընթացքում, մենք կառավարության միջոցներից վճարելու ենք 561 մլն դրամ, իսկ 2017թ. միջնաժամկետ ծրագրում նախատեսել ենք 1 մլրդ 150 մլն դրամ»:


Զոլավոր գիշերազգեստով տղան (ֆիլմ) - Վիքիպեդիա՝ ազատ հանրագիտարան Զոլավոր գիշերազգեստով տղան (ֆիլմ) (Վերահղված է Գծավոր գիշերազգեստով տղան (ֆիլմ)ից) «Զոլավոր գիշերազգեստով տղան» (անգլ.՝ The Boy in the Striped Pyjamas), ամերիկացի ռեժիսոր Մարկ Հերմանի դրամատիկ ֆիլմն է, որը նկարահանվել է 2008 թվականին։ Ֆիլմի համար հիմք է հանդիսացել իռլանդացի գրող Ջոն Բոյնի համանուն վեպը։ Նկարահանումները տեղի են ունեցել Բուդապեշտում։ Զոլավոր գիշերազգեստով տղան անգլ.՝ The Boy in the Striped Pyjama Երկրորդ համաշխարհային պատերազմ, Հոլոքոստ եւ Լեհաստանի հրեաների պատմություն Գծավոր գիշերազգեստով տղան 5 Ֆիլմի շնորհանդեսը տարբեր երկրներում 8 Ֆիլմի երաժշտություններ Համակենտրոնացման ճամբարի գիշերազգեստ Բրունոն ութամյա գերմանացի տղա է, որն անհոգ ապրում է Բեռլինում՝ Երկրորդ համաշխարհային պատերազմի տարիներին։ Նրա հայրը բարձրաստիճան նացիստական չինովնիկ է։ Հոր՝ բարձր պաշտոն ստանձնելու պատճառով ընտանիքը ստիպված է լինում տեղափոխվել։ Նոր տան հարեւանությամբ Բրունոն հայտնաբերում է տարօրինակ ագարակ՝ արտասովոր մարդկանցով. մարդիկ այստեղ մշտապես գիշերազգեստով են, իսկ վերջիններիս վրա էլ ինչ-որ անհասկանալի թվեր են։ Եվ, չգիտես` ինչու, հին զգեստները մեծ վառարաններում են այրում, ինչի պատճառով ժամանակ առ ժամանակ վառարանային խողովակներից դուրս էին գալիս ծխի ահռելի քուլաներ։ Ընտանիքի բոլոր անդամները, բացի հորից եւ աղջկանից, որն արդեն 12 տարեկանում գերվել էր նացիզմի գաղափարներով, դժվարությամբ են տանում այն փաստը, որ հարեւանությամբ համակենտրոնացման ճամբար է, որտեղ «Ցիկլոն B» գազի միջոցով խեղդում/սպանում են բանտարկյալներին։ Միայն Բրունոն չէր հասկանում, թե իրականում ինչ է կատարվում։ Օրերից մի օր նա ծանոթանում է Շմուել անունով հրեա տղայի հետ, որը, ըստ Բրունոյի, բավականին լավ հարմարվել էր ճամբարին։ Նա այս համոզմանն էր եկել այն բանից հետո, երբ պատահաբար տեսել էր ճամբարի վերաբերյալ նկարահանված բարի ֆիլմը։ Նացիզմի գաղափարները չէր կրում Բրունոյի մայրը՝ Էլզան, եւ այդ պատճառով օրըստօրե ավելի հաճախակի էին վիճում ծնողները։ Բրունոյի մայրը կարծում էր, որ նմանատիպ վայրում ապրելը կարող է վատ անդրադառնալ երեխաների դաստիարակության վրա։ Ի վերջո, ծնողները գալիս են այն եզրակացության, որ կրկին պետք է տեղափոխվել։ Տեղափոխման նախորդ օրը Բրունոն որոշում է վերջին անգամ տեսնել ընկերոջը եւ հրաժեշտ տալ։ Հանդիպման ժամանակ Շմուելն ասում է, որ իր հայրը կորել է, իսկ Բրունոն հայտնում է, որ պատրաստ է նրան օգնել, որպեսզի գտնեն նրան։ Սակայն առանց գիշերազգեստի Բրունոն ճամբար մտնել չէր կարող։ Շմուելը նրան խոստանում է, որ նրան գիշերազգեստ կտրամադրի, եթե վերջինս սենդվիչ բերի։ Հաջորդ օրը Բրունոն` բահը ձեռքին, գալիս է ճամբարի ցանկապատի մոտ, որտեղ նրան սպասում էր Շմուելը։ Բահի օգնությամբ անցք է բացում եւ մտնում ճամբար։ Նրանք միասին գնում են զորանոց, որտեղ էլ անհետացել էր Շմուելի հայրը։ Դրանից անմիջապես հետո զորանացում գտնվողներին, այդ թվում` իրենց, տանում են գազի խցիկներ (բունկերներ)։ Բոլորը կարծում են, թե նրանց այստեղ են բերել զուտ լողացնելու նպատակով, երբ հրամայում են բոլորին հանվել։ Սակայն նրանց ամենեւին էլ լողացնելու նպատակով չէին բերել այստեղ... Շմուելը եւ Բրունոն գազի թունավորումից մահանում են բունկերում մյուս բանտարկյալների հետ միասին։ ռեժիսոր` Մարկ Հերման պրոդյուսերներ` Ռոզի Էլիսոն, Մարկ Հերման եւ Դեվիդ Հերման սցենարիստներ` Ջոն Բոյն եւ Մարկ Հերման օպերատոր` Բենուա Դելոմ երաժշտություն` Ջեյմս Հորներ մոնտաժ` Մայքլ Էլիս Ասա Բատերֆիլդ Բրունո Բրունո Ջեք Սքենլոն Շմուլ Շմուլ Վերա Ֆարմիգա Էլզա Էլզա մայր Դեւիդ Տյուլիս Ռալֆ Ռալֆ հայր Ամբեր Բիթի Գրետել Գրետել քույր Շեյլա Հենոք Նատալի Նատալի տատիկ Ռիչարդ Ջոնսոն պապիկ պապիկ Կառա Հորգան Մարիա Մարիա Դեւիդ Հեյման Պավել Պավել ծառա Ռուփերթ Ֆրենդ Կուրտ Կյոլեր Կուրտ Կյոլեր Լեյտենանտ Դմիմ Նորտոն Գեր Լիստ Գեր Լիստ Ըստ պաշտոնական տվյալների` «Զոլավոր գիշերազգեստով տղան» ֆիլմի բյուջեն եւ ծախսերը կազմել է 12 500 000 դոլար։ Ֆիլմի հասույթը Միացյալ Նահանգներում կազմել է 9,046,156 դոլար (ընդհանուր հասույթի 22,4-ը), այլ երկրներում՝ 31,370,407 (ընդհանուր հասույթի 77,6%-ը)։ Ընդհանուր հասույթը կազմել է 40 416 563 դոլար։ Ֆիլմի շնորհանդեսը տարբեր երկրներումԽմբագրել «Զոլավոր գիշերազգեստով տղան» ֆիլմի առաջին շնորհանդեսը տեղի է ունեցել 2008 թվականի օգոստոսի 28-ին Մեծ Բրիտանիայում։։ Մեծ Բրիտանիա, 2008 թվականի օգոստոսի 28 Մեծ Բրիտանիա, 2008 թվականի սեպտեմբերի 12 Իտալիա, 2008 թվականի սեպտեմբերի 12 Իսպանիա, 2008 թվականի սեպտեմբերի 19 Բրազիլիա, 2008 թվականի սեպտեմբերի 26 Իսպանիա, 2008 թվականի սեպտեմբերի 26 ԱՄՆ, 2008 թվականի հոկտեմբերի 16 Բրազիլիա, 2008 թվականի հոկտեմբերի 17 ԱՄՆ, 2008 թվականի հոկտեմբերի 22 Իսրայել, 2008 թվականի հոկտեմբերի 30 Հունգարիա, 2008 թվականի նոյեմբերի 6 ԱՄՆ, 2008 թվականի նոյեմբերի 7 Նորվեգիա, 2008 թվականի նոյեմբերի 22 Շվեյցարիա, 2008 թվականի նոյեմբերի 27 Դանիա, 2008 թվականի նոյեմբերի 28 Մեքսիկա, 2008 թվականի նոյեմբերի 28 ԱՄՆ, 2008 թվականի նոյեմբերի 28 Արգենտինա, 2008 թվականի դեկտեմբերի 4 Բրազիլիա, 2008 թվականի դեկտեմբերի 12 Իտալիա, 2008 թվականի դեկտեմբերի 19 Շվեդիա, 2008 թվականի դեկտեմբերի 19 Նորվեգիա, 2008 թվականի դեկտեմբերի 26 Նիդերլանդներ, 2009 թվականի հունվարի 8 Չիլի, 2009 թվականի հունվարի 15 Ֆինլանդիա, 2009 թվականի հունվարի 16 Պորտուգալիա, 2009 թվականի հունվարի 29 Սլովակիա, 2009 թվականի փետրվարի 5 Սլովենիա, 2009 թվականի փետրվարի 5 Սինգապուր, 2009 թվականի փետրվարի 26 Նոր Զելանդիա, 2009 թվականի մարտի 5 Պերու, 2009 թվականի մարտի 5 Ֆիլիպիններ, 2009 թվականի մարտի 15 Չեխիա, 2009 թվականի մարտի 26 Իսլանդիա, 2009 թվականի մարտի 27 Պանամա, 2009 թվականի մարտի 27 Չեխիա, 2009 թվականի մարտի 28 Ավստրալիա, 2009 թվականի ապրիլի 23 Բելգիա, 2009 թվականի ապրիլի 29 Գերմանիա, 2009 թվականի մայիսի 7 Ավստրիա, 2009 թվականի հունիսի 4 Ճապոնիա, 2009 թվականի օգոստոսի 8 Ֆրանսիա, 2009 թվականի օգոստոսի 12 2008 Բրիտանական անկախ ֆիլմերի փառատոն Լավագույն դերասան Վերա Ֆերմիգա Հաղթանակ Լավագույն Ռեժիսոր Մարկ Հերման Առաջադրված Խոստումնալից նորեկ Ասա Բատերֆիլդ Առաջադրված 2009 Գոյաի փառատոն Լավագույն եվրոպական ֆիլմ Զոլավոր գիշերազգեստով տղան Առաջադրված Իրիշ Ֆիլմերի եւ Հեռուստատեսության փառատոն Լավագույն միջազգային ֆիլմ Առաջադրված Երիտասարդ դերասաների փառատոն Լավագույն Կատարում Ասա Բատերֆիլդ & Ջեք Սքենլոն Առաջադրված British Independent Film Award: Լավագույն դերասան - Վեռա Ֆարմիգա Հանդիսատեսի համակրանք - Մարկ Հերման Եվրոպայի լավագույն ֆիլմ Լավագույն ռեժիսոր - Մարկ Հերման Տարվա դերասան - Ասա Բաթերֆիլդ Ֆիլմի երաժշտությունները գրվել են Ջեյմս Հորների կողմից։ Երաժշտությունների ցանկ՝ 1. «Boys Playing Airplanes» 4։13 2. «Exploring the Forest» 2։36 3. «The Train Ride to a New Home» 3։34 4. «The Winds Gently Blow Through the Garden» 5։57 5. «An Odd Discovery Beyond the Trees» 2։51 6. «Dolls Aren’t for Big Girls, Propaganda is...» 3։43 7. «Black Smoke» 1։43 8. «Evening Supper - A Family Slowly Crumbles» 7։53 9. «The Funeral» 1։54 10. «The Boys' Plans, From Night to Day» 2։36 11. «Strange New Clothes» 9։53 12. «Remembrance, Remembrance» 5։31 ↑ «Ֆիլմի բյուջե եւ ընդհանուր ծախսերն»։ ԿինոՊոիսկ։ Վերցված է 2012.06.19 ↑ «Ֆիլմի հասույթ ԱՄՆ-ում եւ այլ երկրներում»։ ԿինոՊոիսկ։ Վերցված է 2012.06.19 ↑ «Ֆիլմի պրեմիերան տարբեր երկրներում»։ ԿինոՊոիսկ։ Վերցված է 18 ապրիլի, 2015 ↑ 2009 Winners-Film Categories at The Irish Film & Television Academy ↑ 2009 Nominations & Recipients Archived 2011-07-19 at the Wayback Machine. at Young Artist Awards «Զոլավոր գիշերազգեստով տղան» ֆիլմի պաշտոնական կայք Ստացված է «https://hy.wikipedia.org/w/index.php?title=Զոլավոր_գիշերազգեստով_տղան_(ֆիլմ)&oldid=7774634» էջից Last edited on 9 Մարտի 2021, at 00:06 Այս էջը վերջին անգամ փոփոխվել է 9 Մարտի 2021-ի ժամը 00:06-ին:


Բացի այդ, հզոր հակասնկային հատկություններով է օժտված նաեւ նարդոսի (лаванда) եթերայուղը: Ախտահարումից ազատվելու համար պարզապես հարկավոր է մի քանի կաթիլ նարդոսի եթերայուղ քսել ախտահարված հատվածին եւ թողնել, որ այն չորանա: Այս պրոցեդուրան հարկավոր է կրկնել օրական 3 անգամ: Առավել լավ արդյունքի հասնելու համար անհրաժեշտ է բուժումը համատեղել հակասնկային սննդակարգի հետ:


text: Օգոստոսի 10, տարվա 222-րդ (նահանջ տարիներին՝ 223-րդ) օրն է։ Տարվա ավարտին մնում է 143 օր։ Դեպքեր 1539 - Ֆրանսուա I թագավորը լատիներենի փոխարեն երկրում պետական լեզու է դարձնում ֆրանսերենը 1793 - Փարիզում տեղի է ունենում Լուվրի թանգարանի պաշտոնական բացումը 1821 - Միսուրին դառնում է ԱՄՆ 24-րդ նահանգը 1920 - Փարիզի Սեւր արվարձանում կնքվեց հաշտության պայմանագիր, որի 88-93րդ հոդվածներում ճանաչվում էր Հայաստանի անկախությունը։ 2009 - Սլովակիայի ածխահանքում տեղի ունեցած պայթյունից զոհվում է քսան մարդ Ծնունդներ 1839 - Ալեքսանդր Ստոլետով Александр Столетов ռուս ֆիզիկոս 1865 - Ալեքսանդր Գլազունով Александр Глазунов ռուս կոմպոզիտոր 1874 - Հերբերտ Հուվեր Herbert Hoover Միացյալ նահանգների 31-րդ նախագահը 1897 - Ռուբեն Նակյան Reuben Nakian ամերիկահայ քանդակագործ 1899 - Մկրտիչ Խերանյան, հայ բանաստեղծ, արձակագիր եւ թարգմանիչ 1901՝ (Հին տոմարով) Նիկոլայ Խմելյով Николай Хмелев ռուս խորհրդային դերասան 1913 - Վոլֆգանգ Պաուլ, գերմանացի ֆիզիկոս 1916 - Էռնեստ Դերվիշյան, ամերիկակահայ զինվորական (մ. 1984) 1924 - Երվանդ Մանարյան, հայ դերասան, ռեժիսոր եւ սցենարիստ 1926 - Պողոս Ակոպով Погос Акопов խորհրդային եւ ռուսաստանյան դիվանագետ 1928 - Ալբերտ Արիստակեսյան, հայ գրականագետ 1948 - Վյաչեսլավ Հարությունյան, գեներալ-մայոր 1960 - Անտոնիո Բանդերաս Antonio Banderas իսպանա-ամերիկացի կինոդերասան 1969 - Մարիամ Պետրոսյան, գրող, նկարիչ 1973 - Խավիեր Զանետտի Javier Zanetti արգենտինացի ֆուտբոլիստ 1982 - Լուկա Անտոնինի Luca Antonini իտալացի ֆուտբոլիստ Արցախի պատերազմի մասնակիցներ՝ 1950 - Սլավիկ Աբրահամյան 1959 - Կառլեն Եղիազարյան 1972 - Աշոտ Չախոյան 1982 - Շոն Մորֆի, անգլիացի սնուկերիստ 1984 - Արսեն Աբլյամետով, ֆուտբոլիստ Մահեր 1950 - Հայկ Կանայան, ակնաբան-վիրաբույժ 1995 - Խաչատուր Աբյան, Արցախյան պատերազմի մասնակից 1999 - Էդվարդ Ջրբաշյան, հայ գրականագետ Տոներ Էկվադոր՝ – Անկախության օր


Փաստաթղթեր ՀՀ նախագահի հրամանագրերը Ն. ՆԱԶԱՐՅԱՆԻՆ «ՀԱՅՐԵՆԻՔԻՆ ՄԱՏՈՒՑԱԾ ԾԱՌԱՅՈՒԹՅՈՒՆՆԵՐԻ ՀԱՄԱՐ» 2-ՐԴ ԱՍՏԻՃԱՆԻ ՇՔԱՆՇԱՆՈՎ ՊԱՐԳԵՎԱՏՐԵԼՈՒ ՄԱՍԻՆ Ղեկավարվելով Հայաստանի Հանրապետության Սահմանադրության 55-րդ հոդվածի 16-րդ կետով եւ հիմք ընդունելով «Հայաստանի Հանրապետության պետական պարգեւների եւ պատվավոր կոչումների մասին» Հայաստանի Հանրապետության օրենքը` ո ր ո շ ու մ ե մ. Հայրենիք-սփյուռք կապերի ամրապնդման գործում ներդրած նշանակալի ավանդի, երկարամյա բարեգործական եւ մարդասիրական գործունեության համար բարերար Նազար ՆԱԶԱՐՅԱՆԻՆ (ԱՄՆ) պարգեւատրել «Հայրենիքին մատուցած ծառայությունների համար» 2-րդ աստիճանի շքանշանով: ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԱԽԱԳԱՀ Ս.ՍԱՐԳՍՅԱՆ 2015թ. Հուլիսի 23 Երեւան ՆՀ- 469 -Ա


text: 2017թ. ապրիլի 11-ին ահազանգ է ստացվել առ այն, որ Ջրվեժի Մայակ թաղամասի շենքերից մեկի բնակարանում տղամարդու դի կա: Անմիջապես դեպքի վայր է մեկնել քննչական-օպերատիվ խումբը։ Դեպքի վայրում հայտնաբերվել է Երեւան քաղաքի 35-ամյա բնակչի դին՝ կրծքավանդակի առաջային եւ հետին մասում կտրած-ծակած վնասվածքներով: Նույն օրը ՀՀ ՔԿ ԵՔՔՎ Ավան եւ Նոր Նորք վարչական շրջանների քննչական բաժնում հարուցվել է քրեական գործ՝ ՀՀ քրեական օրենսգրքի 104-րդ հոդվածի 1-ին մասով, մշակվել քննչական պլան, եւ ձեռնարկվել անհրաժեշտ քննչական եւ օպերատիվ-որոնողական գործողություններ՝ տղամարդու մահվան հանգամանքները պարզելու ուղղությամբ: Արդյունքում՝ փաստական տվյալներ են ձեռք բերվել͵ որ նշված բնակարանում͵ որտեղ սպանվել է տղամարդը͵ վարձակալական հիմունքներով բնակվել է 42-ամյա մի կին։ Վերջինիս ինքնությունը եւ նրա առնչությունն սպանված տղամարդու հետ պարզվել է։ Կինը ձերբակալվել է եւ հարցաքննվել։ Նշանակվել են դիակի դատաբժշկական, դատահետքաբանական եւ դատակենսաբանական փորձաքննություններ, հարցաքննվել մի շարք վկաներ: Ձեռնարկվում են անհրաժեշտ քննչական գործողություններ՝ քրեական գործով ձեռք բերված նախնական տվյալները͵ կասկածյալի մատնանշած հանգամանքներն ստուգելու ուղղությամբ։ Ձեռք բերված ապացույցների հիման վրա կայացվող դատավարական որոշումների մասին կտեղեկացնենք լրացուցիչ։ Նկատի ունենալով քրեական գործի առանձնահատկությունները՝ վարույթի մասնակիցների մասնավոր կյանքի պաշտպանության նպատակով այլ մանրամասներ͵ այդ թվում՝ տուժողի եւ կասկածյալի անհատական տվյալները հրապարակման ենթակա չեն։ Նախաքննությունը շարունակվում է:


Էջ:Shirvanzade, Collection works, vol. 1.djvu/360 — Վիքիդարան Էջ:Shirvanzade, Collection works, vol. 1.djvu/360 Ռոստամյանն, աշխատելով զսպել յուր բուռն ծիծաղը։— Գիտե՜ք, Նատալիա Պետրովնա, նա ոտով-գլխով ինչ բանի է նմանվում...— Ծածկած հովանու։ Գլուխը բարակ, սրածայր, ուսերը նեղ, արխալուղն երկայն, փեշերը լայն, իսկ եւ իսկ ծածկված հովանի... Լա՛վ նայեցեք, եկավ...հա' հա՛ հա՛։ Նատալիա Պետրովնան վարակվելով յուր երիտասարդ կենողի ծիծաղով, անձեռոցիկը բռնեց բերանին եւ սկսեց նույնպես բարձրաձայն քրքջալ։ Հետո նա աչքերը սրբեց, մի քիչ գինի խմեց եւ ասաց. — Երանի, որդի, որ միշտ այդպես ուրախ տեսնեի ձեզ։ Ի՜նչ սազում է ձեզ ծիծաղը, ախ, ի նչ սազում է... Ճաշը դեռ չվերջացած, փոստային նամակաբերն այրիի անունով մի նամակ բերեց։ Նատալիա Պետրովնան անմիջապես բաց արավ նամակը։ Գրողը Գաբոն էր եւ գրում էր վրացերեն։ Այրին շտապով կարդաց։ Գաբոն հայտնում էր, թե այս տարի արդեն ուսման ընթացքն ավարտում է, հետեւաբար երկու-երեք ամսից հետո կգա բժշկի վկայականով։ — Աչքդ լույս, Նատալիա Պետրովնա,— գոչեց բարձրաձայն Ռոստամյանը,— այս էլ Գաբոյի կենացը,— ավելացրեց նա, կես բաժակ եւս մուգ-դեղնագույն հեղուկից խմելով։ Երկուսն եւս — այրին ավետաբեր նամակի, իսկ Ռոստամյանը գինու ազդեցությամբ — շատ ուրախ տրամադրության ներքո, երկար ժամանակ ոգեւորված խոսում էին: Ի վերջո, Ռոստամյանը խոսակցությունը դարձրեց Վարվառեի վրա։ Սակայն պատկառելի այրին, հայտնի չէր ինչու, այդ օրն առաջին անգամ խույս տվեց այս մասին խոսելուց։ Լսելով Վարվառեի անունը, նա հանկարծ ընկավ մտախոհության մեջ, եւ վայրկենաբար նրա դեմքը փոխվեց։ Ապա նա լռիկ, ինքնուրույնաբար գլուխը շարժեց եւ ցուցամատի ծայրը շտապով կծեց։ Ռոստամյանը զարմացած նայեց նրա երեսին եւ այլեւս համարձակություն չունեցավ խոսքը շարունակել ցանկալի առարկայի վերաբերմամբ։ Առանց այլեւս մի բան արտասանելու, նա բարձրացավ տեղից, գլուխ ավեց եւ հեռացավ յուր սենյակը։ Ստացված է «https://hy.wikisource.org/w/index.php?title=Էջ:Shirvanzade,_Collection_works,_vol._1.djvu/360&oldid=331850» էջից Այս էջը վերջին անգամ փոփոխվել է 25 Հուլիսի 2020-ի ժամը 12:51-ին:


text: Քրիս Գուտջահր Քրիս Գուտջահր, բժիշկ Բժիշկ Քրիստոֆեր Գուտջահրը գործող ռադիոլոգ է, ով մասնագիտացած է ինտերվենցիոն ճառագայթաբանության մեջ: Բժ. Չիկագոյի համալսարանի հիվանդանոցներում 1993 թվականին եւ մի քանի տարի զբաղվել: Այնուհետեւ նա ավարտեց լրացուցիչ կլինիկական օրդինատուրա եւ կրթաթոշակ ախտորոշիչ եւ ինտերվենցիոն ճառագայթաբանությունում Թոմաս Ջեֆերսոնի հիվանդանոցում, Ֆիլադելֆիա, PA 1997թ.-ին: 2001թ.-ից դոկտոր Գութահրը հանդիսանում է Նյու Մեքսիկոյի համալսարանի Ռադիոլոգիայի ամբիոնի ֆակուլտետի մաս: Նա ներկայումս ծառայում է որպես IR բաժնի համանախագահ եւ հանդիսանում է Ծրագրի գնահատման հանձնաժողովի անդամ, Վիրաբուժական ուռուցքաբանության կրթաթոշակ, ինչպես նաեւ ինտերվենցիոն ռադիոլոգիայի լավագույն փորձի եւ գործընկերների վերանայման բաժնի տնօրենն է: Նա մղված է եւ պարտավորվում է կիսել իր գիտելիքները եկող ընկերների հետ՝ օգնելու նրանց պատրաստել իրենց կլինիկական փորձին: Որպես ակադեմիական միջամտական ճառագայթաբան ՝ իմ առաջնային նպատակն է Նյու Մեքսիկոյի բնակիչներին մատուցել գերժամանակակից կարեկցող խնամք: Իմ հիմնական հետաքրքրություններից է քաղցկեղի բուժման համար նվազագույն ինվազիվ միջամտական ճառագայթային տեխնիկայի օգտագործումը, որը հայտնի է նաեւ որպես միջամտական ուռուցքաբանություն: ՄԱԿ -ում դրանում ունեցած իմ ներդրումների օրինակներն են `ինտերվենցիոն ուռուցքաբանության հասանելիության բարձրացումը` գաստրոէնտերոլոգիայի, բժշկական ուռուցքաբանության եւ վիրաբուժության մեր գործընկերների հետ ակտիվ համագործակցության միջոցով, լյարդի ռադիոէմբոլիզացիայի մեր ծրագրի մշակումն ու ընդլայնումը, ինչպես նաեւ ուռուցքների թիրախավորման համար կոն միջուկային ճառագայթների CT- ի ներդրումը: Իմ հետաքրքրությունները եւ դրա հետ կապված ներդրումները գերազանցում են միջամտական ուռուցքաբանությունը, չնայած, ներառյալ ՄԱՇ-ի համար նոր այլ տեխնիկայի ներդրումը, ինչպիսիք են ՝ կրծքավանդակի ծորանների միջերկրեբերրային էմբոլիզացիան, դիսֆունկցիոնալ հեմոդիալիզի ֆիստուլների թմրանյութով պատված փուչիկներով բուժումը եւ IVC ֆիլտրերի համալիր որոնումը: Բացի հիվանդներին խնամքի տրամադրումից, ես մեծ հաճույք եմ ստանում մեր ուսանողներին, բնակիչներին եւ ընկերներին միջամտական ճառագայթաբանության ոլորտը դասավանդելուց: Որպեսզի դա ցույց տամ, ինձ համար պատիվ էր 2017-ին եւ կրկին 2018-ին ստանալ «Միջամտական ճառագայթաբանության բնագավառի լավագույն ուսուցիչ» մրցանակը: Ուսանողների համար ես մշակեցի եւ հանդիսանում եմ բժշկական միջամտության ճառագայթաբանության չորրորդ կուրսի ուսանողի գործավարուհի: . Ամերիկյան ճառագայթային խորհուրդ, IR/DR Ներքին բժշկության ամերիկյան խորհուրդ Ինտերվենցիոն ռադիոլոգիայի նշանավոր ուսուցիչ, UNM SOM, 2017, 2018, 2020 թ. Իմ հետազոտական հետաքրքրություններն ի սկզբանե հարմարեցված էին ընդհանուր IR-ին՝ կենտրոնանալով նախագծերի վրա, որոնք մեր գործընկերները կարող են հեշտությամբ ավարտել: Օրինակները ներառում են նախնական պրոցեդուրային պատկերումը, որն անհրաժեշտ է պերմաշկային գաստրոստոմիական խողովակի տեղադրման եւ խոլեցիստոստոմային խողովակների օգտագործման համար: Թեեւ ես դեռ ցանկանում եմ ակտիվորեն ներգրավել մեր սովորողներին հետազոտության մեջ, ես կցանկանայի մշակել ավելի երկարամյա հետազոտական ծրագիր IR-ում` կենտրոնանալով ինտերվենցիոն ուռուցքաբանության վրա: Այդ նպատակով ես ներկայումս զբաղվում եմ լյարդի քաղցկեղի ռադիոէմբոլիզացիայի ժամանակ օգտագործվող ճառագայթման չափաբաժնի ճշգրտման նախագծով, որը չափազանց տարածված հիվանդություն է մեր նահանգում: Gutjahr, CJ, Iverson, EP, Walker, ST et al. Նախօրոք պրոցեդուրային CT եւ որովայնի ռադիոգրաֆիայի օգտակարությունը մինչեւ պերմաշկային ճառագայթաբանական գաստրոստոմիայի տեղադրումը: Abdom Radiol 45, 571-575 (2020): https://doi.org/10.1007/s00261-019-02352-1


Փաստաթղթեր ՀՀ նախագահի հրամանագրերը Ն. ԵՐԻՑՅԱՆԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԵՆՏՐՈՆԱԿԱՆ ԲԱՆԿԻ ՆԱԽԱԳԱՀԻ ՏԵՂԱԿԱԼ ՆՇԱՆԱԿԵԼՈՒ ՄԱՍԻՆ Ղեկավարվելով 2005 թվականի փոփոխություններով Հայաստանի Հանրապետության Սահմանադրության 55-րդ հոդվածի 5-րդ կետով եւ հիմք ընդունելով «Հայաստանի Հանրապետության կենտրոնական բանկի մասին» Հայաստանի Հանրապետության օրենքի 18-րդ հոդվածի 2-րդ կետը` ո ր ո շ ու մ ե մ. Ներսես ԵՐԻՑՅԱՆԻՆ նշանակել Հայաստանի Հանրապետության կենտրոնական բանկի նախագահի տեղակալ` վեց տարի պաշտոնավարման ժամկետով: ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԱԽԱԳԱՀ Ս.ՍԱՐԳՍՅԱՆ 2016թ. Դեկտեմբերի 21 Երեւան ՆՀ- 1195 -Ա


«Աթլետիկի» հետ խաղից հետո «Ռեալը» մրցելու է «Ռոմայի» հետ եւ ըստ լրատվամիջոցի` այն դարպասապահը, որը կլինի մեկնարկային կազմում, նա էլ մինչեւ մրցաշրջանի ավարտը կհամարվի հիմանական դարպասապահ:


Գլխավոր. Լուի Շարդեն.Ֆետտուչինի «Ալֆրեդո» + բանջարեղային միքս + զովացուցիչ ըմպելիք «Pepsi» Լուի Շարդեն


Լրատվություն Շնորհավորական 03.07.2014 / Նախագահ Սերժ Սարգսյանը շնորհավորական ուղերձ է հղել Եվրոպական խորհրդարանի նախագահ Մարտին Շուլցին Նախագահ Սերժ Սարգսյանը շնորհավորական ուղերձ է հղել Մարտին Շուլցին՝ Եվրոպական խորհրդարանի նախագահի պաշտոնում ընտրվելու կապակցությամբ: 03.07.2014 / Նախագահ Սերժ Սարգսյանը շնորհավորական ուղերձ է հղել Բելառուսի Նախագահ Ալեքսանդր Լուկաշենկոյին 2049 Նախագահ Սերժ Սարգսյանն այսօր շնորհավորական ուղերձ է հղել Բելառուսի Հանրապետության Նախագահ Ալեքսանդր Լուկաշենկոյին՝ երկրի ազգային տոնի՝ Անկախության օրվա առթիվ: 01.07.2014 / Նախագահ Սերժ Սարգսյանի շնորհավորական ուղերձը Դատախազության աշխատողի օրվա առթիվ Հարգելի՛ դատախազներ, Դատախազության հարգելի՛ աշխատակիցներ, Ջերմորեն շնորհավորում եմ ձեզ Դատախազության աշխատողի օրվա կապակցությամբ: Հայաստանի Հանրապետության դատախազությունը երկար ճանապարհ է անցել եւ այսօր էլ ընթանում է արդիականացման ճանապարհով: Գոհունակությամբ պետք է նկատել, որ դուք ինքներդ եք բացահայտում համակարգում առկա թերություններն ու բացթողումները եւ հրապարակայնորեն խոսում դրանց վերացման անհրաժեշտության մասին: Դատախազությունը համալրվում է նոր մտածողությամբ... 25.06.2014 / Նախագահ Սերժ Սարգսյանը շնորհավորական ուղերձ է հղել Սլովենիայի Նախագահ Բորութ Պահորին Նախագահ Սերժ Սարգսյանն այսօր շնորհավորական ուղերձ է հղել Սլովենիայի Հանրապետության Նախագահ Բորութ Պահորին՝ երկրի Պետականության օրվա կապակցությամբ: 25.06.2014 / Նախագահ Սերժ Սարգսյանը շնորհավորական ուղերձ է հղել Խորվաթիայի Նախագահ Իվո Յոսիպովիչին Նախագահ Սերժ Սարգսյանն այսօր շնորհավորական ուղերձ է հղել Խորվաթիայի Հանրապետության Նախագահ Իվո Յոսիպովիչին՝ երկրի Անկախության օրվա կապակցությամբ: 25.06.2014 / Նախագահ Սերժ Սարգսյանը շնորհավորական ուղերձ է հղել Կոլումբիայի Նախագահ Խուան Մանուել Սանտոս Կալդերոնին Նախագահ Սերժ Սարգսյանը շնորհավորական ուղերձ է հղել Խուան Մանուել Սանտոս Կալդերոնին Կոլումբիայի Հանրապետության Նախագահի պաշտոնում վերընտրվելու կապակցությամբ:


Ստացված է «https://hy.wikipedia.org/w/index.php?title=Քննարկում:Անեսթեզիոլոգիա&oldid=4193065» էջից


text: Չելսին ու Սիթին կպայքարեն Մարսելի խաղացողի համար - Armsport.am Չելսին ու Սիթին կպայքարեն Մարսելի խաղացողի համար ՖՈՒՏԲՈԼ, Անգլիա, Ֆրանսիա, Միջազգային ֆուտբոլ 05.05.20 / 20:09 Լոնդոնի «Չելսին» ու «Մանչեսթեր Սիթին» հետաքրքրված են «Մարսելի» պաշտպան Բուբաքար Քամարի ծառայություններով։ Երկու ակումբներն էլ պլանավորում են գնել 20-ամյա ֆրանսիացուն առաջիկա տրանսֆերային պատուհանի ժամանակ։ Այս մասին հաղորդում է Le10sport.com-ը։ Քամարի տրանսֆերային արժեքը գնահատվում է 27 մլն եվրո։ Ֆուտբոլիստի պայմանագիրը «Մարսելի» հետ ուժի մեջ է մինչեւ 2022 թվականի հունիսի 30-ը։ Պարբերականի տեղեկացմամբ՝ Բուբաքարը ներկայիս թիմում ամեն ինչից գոհ է ու չի պլանավորում հեռանալ այնտեղից։ 2019/20 մրցաշրջանում Լիգա 1-ում Քամարը խփել է 1 գոլ ու դարձել 2 արդյունավետ փոխանցման հեղինակ։ Եվս 1 գոլ նա իր ակտիվում գրանցել է Ֆրանսիայի Գավաթի 3 խաղերից մեկում։ Ֆրանսիայի առաջնությունը «Մարսելն» ավարտեց երկրորդ տեղում։ Մյուս մրցաշրջանում Անդրե Վիլաշ-Բոաշի թիմը կխաղա Չեմպիոնների լիգայում։


Facebook-ում նշում են, որ չեն ուսումնասիրել, թե ինչ տառեր կամ բառեր են գրել սոցցանցի բաժանորդները: Facebook-ի մամլո քարտուղար Մեթ Ստեյֆելդը թերթին հայտնել է, որ սոցցանցը ցանկացել է հասկանալ օգտատերերի ինքնագրաքննության աստիճանը:


Փաստաթղթեր ՀՀ նախագահի հրամանագրերը ՀԱՅԱUՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՀՐԱԺԱՐԱԿԱՆՆ ԸՆԴՈՒՆԵԼՈՒ ՄԱUԻՆ Ղեկավարվելով 2005 թվականի փոփոխություններով Հայաuտանի Հանրապետության Uահմանադրության 55-րդ հոդվածի 4-րդ կետով եւ հաշվի առնելով, որ 2017 թվականի մայիսի 18-ին գումարվել է Հայաuտանի Հանրապետության նորընտիր Ազգային ժողովի առաջին նիստը` ո ր ո շ ու մ ե մ. 1. Ընդունել Հայաuտանի Հանրապետության կառավարության հրաժարականը: 2. Հայաuտանի Հանրապետության կառավարության անդամներին` շարունակել պարտականությունների կատարումը մինչեւ նոր կառավարության կազմավորումը: 3. Uույն հրամանագիրն ուժի մեջ է մտնում uտորագրման պահից: ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԱԽԱԳԱՀ Ս.ՍԱՐԳՍՅԱՆ 2017թ. Մայիսի 18 Երեւան ՆՀ- 401-Ա


ՄԱԳԱՂԱԹ.AM » Պոեզիա //Պոեզիա Լենկթեմուրն եկավ, հուրն ու սուրն եկավ, Անօրենն եկավ, եկա՜վ ու եկա՜վ. Հավաքեց, կիտեց մեր ազգը Հայոց, Փաթաթեց, պատեց, ինչպես վիշապ-օձ, Կանգնեց Սեւանա ափին հովասուն, Էնտեղ, ուր ուշքը ու միտքն աստըծուն` Անհունն է խորհում, մեռնեմ իր զորքին, Օհաննա վանքը ծովի եզերքին։ ... (ԱՊՐԻԼՅԱՆ ՔԱՌՕՐՅԱՅԻՑ ՀԵՏՈ...) Բոլորը խոսում են պատերազմից. Հյուսիսից եկող ցիկլոնը, Որոտացող ամպերը, Ճյուղակոտոր ծառերը Եվ երկինքը՝ լիասիրտ լացող: Իշխանությունները, գողոնի հետ մեկտեղ, Թաքցնում են իրենց զավակներին, (Իսկ մայրերին թաքցնելն անհնար է՝ Նրանց ամբոխին են հանձնել՝ Նենգ... Արեւելք ցավով պիտի ծնանար Եվ հայտնությունդ ճառագեր ի լուր, Գանահար մարմինք՝ բուժմանդ ծարավ, Կանցնեին քայլքով՝ հույսը մուրալով: Իսկ դու անձնուրաց, իսկ դու լուսավոր, Ջանք ու նվիրում չէիր խնայում, Ես միակն էի՝ շարքերում կանգնած, Երկնչում էի, չէի մերձենում: Իսկ դու հեռուեն նկատե... (Գեղջկական տաղիկ) Իմ սիրտ այսօր հեղեղվել է, Խառնվել են ջուր ու քամի, Ամա՜ն, հանկարծ չքանդվի՜ Կամուրջը, որ մեզ պինդ կկապի: Թե հարցնես՝ բան չի եղել, Աչքս հանգավ հանդի ճամփին, Մինչ իրիկուն համբերել եմ, Քրտինք սառավ քո շապիկին: Դու՝ անոթի, ես՝ ծարավ եմ, Աստղ վերից կծիկրակի, Ձ... Հասմիկ Սարգսյան. ՔՈւՐՍՈւ ԿՈՂԻՆ ԿԲԱՐԻՇԵՆՔ... (Գեղջկական նոր կատակ-երգ) Աղջիկ- Երկինք շատ փիս մթնտել է, Ամպ կգոռա գռգռալեն, Ես քանի ոտք ներս-դուրս արի, Էրի՛կ, ինչու՞ ուշացել ես: Տղա- Էն ջուր թողե՞ց, թարսվել էր, Առվի միջին կորսվել էր, Մինչեւ թմբեր իրար բերի, Մթնեց, ինձ հո չհարցրե՞ց: Աղջիկ- Բա էն աղջիկ, որ դուրս եկավ Այգու միջից խնդմնդալեն, Ինչու՞ քով... Հասմիկ Սարգսյան. ԲՈւՌ-ԲՈւՌ ԽՄԻՐ, ՉԵՄ ՊՐԾՆԻ... (Գեղջկական նոր տաղիկ) Լեռն կտրող ոլոր-մոլոր Արահետով դու կգնաս, Ճամփեդ մե՛կ վար, մե՛ն վեր կելնի, Չսայթաքի՜ ոտքդ հանկարծ: Կամար կապեմ գլխիդ վերեւ Յոթն գույնով ծիածանի, Որ կեսօրին շողակնը թեժ Իր այրոցով քեզ չնեղի: Լուսատտիկ խոտերի մեջ Իմ աչերի լույսն կարձակի, Որ մթանը չխարխափես, Ոտքդ քարին որ... Posted On 27 Aug 2017 Հասմիկ Սարգսյան. ԼՈւՅՍ ՀՂԱՑՄԱՆ (գեղջկական օրհնաբանություն) (գեղջկական օրհնաբանություն) Հին վանքի դուռ չկողպված Օտար քամուց կզարնվի, Իմ սիրտ գոց էր քանի տարի՝ Վրան փական անբանալի: Վանքում մի կույս կմրմնջար Իմ փակ շուրթի մեղեդիներ, Հոգիս մոմ էր Խաչվածի դեմ, Կմարմրար ու կհանգչեր: Շունչ իմ պահած` անդրդվելի Հայտնվելուդ... Հասմիկ Սարգսյան. ԱՄՊԻԿ ԾՆԱՎ ՊԱՐԶ ԵՐԿՆՔՈւՄ... («Գեղջկական տաղիկներ» շարքից) (Գեղջկական նոր տաղիկ) Ամպիկ ծնավ պարզ երկնքում, Արցունք իր մեջ կպարուրեր, Կարոտ էինք բարակ քամու, Օրն պայծառ, սաստիկ ջերմ էր: Իմ լաց պահած խորքն սրտիս՝ Կշտապեի քեզ հանդիման, Կտպտպար թունդ կարոտից Ինձ հետ ճամփիս ամեն մի քար: Փուշն կողից կառչել փեշից, Ասես քեզնից հետ կպահեր... Հասմիկ Սարգսյան. ՔՈ ՀԱԳՈՎԸ ՇԱՊԻԿ ԿԱՐԵՄ (Նոր գեղջկական տաղիկ) Քանի լույսը չի հասցրել Մեր երդիկից աչքով անել, Քո հագովը շապիկ ձեւեմ, Գաղտնակարին հանգույց անեմ: Ամեն կարը պտտելիս Սերս մեջը կբարուրեմ, Թաքուն կրծքիս կմոտեցնեմ, Կաթնահոտս որ միշտ առնես: Գործքով վարպետ զոլեր անեմ Երկայնքովը մինչեւ փեշեր, Գոտիկից վեր՝ լանջքիդ վրա Քեզ պաշտպանիչ ... Հասմիկ Սարգսյան. ՄԱՅՐԱՄՈւՏԻ ԼՈւՅՍՈւՍՏՎԵՐ ՑՈԼԱՑՄԱՆ ՄԵՋ... (Ս. Երկանյանի «Երեկոն սբ. Զորավորի բակում» գեղանկարը) Մայրամուտի լույսուստվեր ցոլացման մեջ Զմրուխտափայլ բարդիները՝ ոնց մերկ կանայք, Բնորդները շուրջբոլորն են աճել Ծերի, Որ այր է մի զորեղամիտ եւ Օժտված: Մեղք չէ՛ երբեք Սրբի առջեւ կրծքով շնչել Եվ երկնառաք մտքին նրա հղել աղոթք, Վեղարակիր Ծերը գիտե երկար լռել, Ծերը գ... ՀԱՅԸ մարդկային ցեղի ակունքն է եւ առնվազն 50.000 տարեկան է - 26,733 views


Լրատվություն Մամլո հաղորդագրություններ Նախագահին գյուղատնտեսության նախարարի պաշտոնակատարը զեկուցել է ոլորտի բարեփոխումների եւ իրականացվող ծրագրերի մասին 24.05.2017 - 1000x688px - 441 Կբ - 1000x666px - 228 Կբ - 1000x666px - 239 Կբ - 1000x1502px - 451 Կբ - 1000x1436px - 484 Կբ - 1000x666px - 201 Կբ - 541x651px - 194 Կբ Հանրապետության Նախագահի հետ աշխատանքային հանդիպման ընթացքում գյուղատնտեսության նախարարի պաշտոնակատար Իգնատի Առաքելյանն այսօր զեկուցել է նախարարությունում իրականացվող կառուցվածքային բարեփոխումների, ինչպես նաեւ գյուղատնտեսության ոլորտի գերակա խնդիրների, իրականացվող պետական աջակցության նպատակային ծրագրերի մասին: Իգնատի Առաքելյանը զեկուցել է, որ ընթացիկ տարում շարունակվել է հողօգտագործողներին մատչելի գներով պարարտանյութերի, դիզելային վառելիքի, սերմացուների, սուբսիդավորվող վարկերի տրամադրման ուղղությամբ աշխատանքը, կատարված խնայողությունների հաշվին մեկնարկել են նաեւ նոր ծրագրեր, որոնք ուղղված են ոլորտի զարգացմանը: Նախագահը հանձնարարել է առաջ մղել գյուղատնտեսական մրցունակ ապրանքների արտահանման խթանմանը, ներմուծվող հիմնական գյուղատնտեսական մթերքների տեղական արտադրանքով փոխարինմանը, գյուղտեխնիկայի պարկի արդիականացման եւ գյուղատնտեսական աշխատանքների մեքենայացման նպատակով գյուղտեխնիկայի տրամադրման լիզինգի իրականացմանը, ինչպես նաեւ գյուղացիական տնտեսությունների եկամուտների ավելացմանն ու աշխատանքի արդյունավետության բարձրացմանը նպատակաուղղված ծրագրերը: Նախարարի պաշտոնակատարին հանձնարարվել է նաեւ հստակ ժամանակացույցով հատուկ թիրախային ծրագրեր մշակել եւ շարունակել աշխատանքը ոռոգման կաթիլային համակարգի, հակակարկտային ցանցերի ներդրման նպատակով գյուղացիական տնտեսություններին մատչելի ռեսուրսներով ապահովելու, պտղատու ինտենսիվ այգիների հիմնման խթանման ծրագրերի իրականացման ուղղությամբ: Իգնատի Առաքելյանը Հանրապետության Նախագահի հետ հանդիպմանը տեղեկացրել է Հայաստանի խաղողագործության եւ գինեգործության հիմնադրամի կողմից իրականացվող ծրագրերի մասին, որոնք հնարավորություն կընձեռեն խաղողագործության եւ գինեգործության ոլորտներում զարգացում ապահովել, բարելավել գինու արտադրանքի որակը, բարձրացնել հայկական գինու ճանաչելիությունը եւ խթանել արտահանումը: Նախարարի պաշտոնակատարի զեկույցը ներառել է նաեւ ապահովագրական համակարգի ներդրման, մթերման գործընթացի կանոնակարգման, անտառպահպանական ծառայությունների ծրագրի իրականացման, ինչպես նաեւ Սեւանա լճի ավազանում ձկան եւ խեցգետնի պաշարների պահպանության եւ արդյունավետ օգտագործման ծրագրերի ընթացիկ ու ակնկալվող արդյունքները, տոհմային անասնաբուծության, սերմնաբուծության եւ սերմնարտադրության համակարգի խթանմանն ուղղված ծրագրերի մշակման ուղղությամբ իրականացվող աշխատանքները: Հանրապետության Նախագահի կողմից գյուղատնտեսության նախարարի պաշտոնակատարին զեկուցված հարցերի վերաբերյալ տրվել են նաեւ մի շարք այլ հանձնարարականներ:


Օլանդը ֆրանսիական ապտակ տվեց Թուրքիային. թուրքագետ - Gisher News Օլանդը ֆրանսիական ապտակ տվեց Թուրքիային. թուրքագետ Այսօր լրագրողների հետ հանդիպան ժամանակ թուրքագետ Անդրանիկ Իսպիրյան, անրադառնալով Ֆրանսիայի նախագահ Ֆրանսուա Օլանդի հայտնի երկու հայտարարություններին ասաց. ՙՍա կարելի է համարել ֆրանսիական ապտակ Թուրքիային՚։ Թուրքագետի խոսքով՝ Թուրքիա այցից կար առնվազն երեք ակնկալիք, ըստ դրանցից առաջին՝ թուրք-ֆրանսիական հարաբերությունները պետք է մեղմվեին, փորձելով զիջումների հասնել Ցեղասպանության հարցում եւ ԵՄ անդամակցության հարցում մեղմել Ֆրանսիայի դիրքորոշումը։ Իսկ ահա առնվազն երկուսը տեղի չունեցան։ ՙԹե Ցեղասպանության, թե ԵՄ հարցում Օլանդը ցույց տվեց նույն դիրքորոշումը, ինչը կար նախկինում։ Ինչ վերաբերում է երրորդ ակնկալիքին, ապա Ֆրանսիայի նախագահը խոսեց երկու երկրների հետ հարաբերությունների լավացման տեսանկյունից»,-նշեց Ա. Իսպիրյանը։ Թուրքագետը կարեւորեց նաեւ Օլանդի այն հայտարարությունը, որ Ցեղասպանության մերժումը կքրեականացվի եւ, ըստ նրա Օլանդը եզակի նախագահ է, ով հենց Թուրքիայում նախագահի ներկայությամբ ասաց, որ ճանաչելու են քրեականացման օրենքը եւ անհրաժեշտություն տեսավ, որ Թուրքիան էլ ճանաչի. ՙԸնդ որում՝ ասաց երկու անգամ, մեկն էլ Գալաթասարայի ուսանողների ու պրոֆեսորների հետ հանդիպմանը»,-նշեց նա։ Թուրքագետը չհերքեց, որ դրանով փորձ արվեց նաեւ սաստել Թուրքիայի հռետորաբանությունը. «Նա իջեցրեց թուրքերի ժխտողականության հռետորաբանությունը, որը վեր էր բարձրացել հատկապես ՄԻԵԴ-ի՝ Փենիչեքի վճռից հետո»,-ասաց փորձագետը։ Ըստ թուրքագետի Գյուլի արձագանքն ընդամենը հուսահատ կոչ էր, քանի որ Գյուլը ոչինչ չուներ ասելու, քան հարցը պատմաբաններին թողնելու առաջարկը։ Իսկ թե ինչ պետք է սպասել առաջիկայում Օլանդի Ադրբեջան այցից, թուրքագետը ասաց. ՙՆմանատիպ կոչի Արցախի հարցի կարգավորման հարցում պետք չէ սպասել. Ֆրանսիայի նախագահը իրեն կդրսեւորի ինչպես ԵԱՀԿ Մինսկի խմբի համանախագահող կողմ եւ հանդես գալով այս համատեքստում՝ կփորձի պահպանել անկողմնակալությունը, որպես ԵԱՀԿ ֆորմատում խաղաղարար կողմ՚,- եզրափակեց Ա. Իսպիրյանը։


text: Դեկտեմբերի 15, տարվա 349-րդ (նահանջ տարիներին՝ 350-րդ) օրն է։ Տարվա ավարտին մնում է 16 օր։ Դեպքեր 1985 - Ֆրանսիայի Ազգային ժողովի փոխնախագահ, Ժ. Դուկրոն 35 պատգամավորների անունից հանդես եկավ, պահանջելով հատուկ օրենք ընդունել եւ ճանաչել «1915 թ. ցեղասպանությունը, որին զոհ դարձավ հայ ժողովուրդը»։ Ծնունդներ 37 - Ներոն, Հռոմի կայսր (մ. 68) 1610 - Դավիդ Կրտսեր Տենիրս, ֆլամանդացի նկարիչ 1852 - Անտուան Անրի Բեքերել, ֆրանսիացի ֆիզիկոս, Նոբելյան մրցանակակիր (վ. 1908) 1858 - Յոհաննես Լեփսիուսը, գերմանացի հոգեւորական եւ հասարակական գործիչ (վ. 1926)։ 1859 - Լյուդվիգ Լազար Զամենհոֆ, լեհ ակնաբույժ, լեզվաբան։ 1895 - Կարո Զաքարյան, հայ կոմպոզիտոր եւ խմբավար 1899 - Գաբրիել Էլ-Ռեգիստան, հայազգի խորհրդային լրագրող, գրող, ԽՍՀՄ օրհներգի խոսքերի համահեղինակ 1916 - Վիգեն Խեչումյան, հայ արձակագիր (վ. 1975)։ 1923 - Ինգե Կելլեր, թատրոնի, կիոնոյի եւ հեռուստատեսության գերմանացի դերասանուհի 1924 - Հովհաննես Բադալյան, հայ ճանաչված երգիչ, ՀԽՍՀ ժողովրդական արտիստ, հայ երգարվեստի երախտավոր (մ. 2001) 1924 - Աննա Կալանդաձե, վրաց բանաստեղծուհի, թարգմանչուհի (վ. 2008): 1929 - Արման Մանարյան, հայ կինոռեժիսոր («Տժվժիկ») 1934 - Հենրիխ Վարդանյան, հայ երկրաբան 1957 - Նիկոլայ Գրիգորյան, հայ լրագրող, Հայաստանի պետական գործիչ, Հայաստանի արտակարգ իրավիճակների նախարարության փրկարար ծառայության տնօրենի տեղակալ 1986 - Կեյլոր Նավաս, կոստառիկացի ֆուտբոլիստ, որպես դարպասապահ հանդես է գալիս Կոստա-Ռիկայի ազգային հավաքականում Մահեր 1675 - Յան Վերմեեր, բարոկկո դարաշրջանի հոլանդացի հռչակավոր գեղանկարիչ, հոլանդական գեղանկարչության ոսկե դարաշրջանի ներկայացուցիչ։ 1915 - Տիգրան Արփիարյան, հրապարակախոս։ 1958 - Վոլֆգանգ Պաուլի, ֆիզիկոս, քվանտային մեխանիկայի հիմնադիրներից 1966 - Ուոլթ Դիսնեյ, ամերիկացի ֆիլմարտադրող, ռեժիսոր, կինոսցենարիստ 1969 - Կոստան Զարյան, բանաստեղծ, արձակագիր, գրականագետ (ծ. 1885)։ 2012 - Պետրոս Պետրոսյան, գեղանկարիչ Պետական տոներ ` Դատարանում աշխատողների օր


Լրատվություն Շնորհավորական Նախագահ Սերժ Սարգսյանը շնորհավորական ուղերձ է հղել Սիրիայի Նախագահ Բաշար Ալ Ասադին 13.06.2014 Նախագահ Սերժ Սարգսյանն այսօր շնորհավորական ուղերձ է հղել Բաշար Ալ Ասադին՝ Սիրիայի Արաբական Հանրապետության Նախագահի պաշտոնում վերընտրվելու կապակցությամբ: «Լիահույս եմ, որ ազգային երկխոսության միջոցով Սիրիային կհաջողվի վերագտնել խաղաղությունն ու կայունությունը՝ հանուն սիրիացի ժողովրդի բարեկեցության եւ բարօրության: Մաղթում եմ Ձեզ քաջառողջություն եւ հաջողություններ, իսկ Սիրիայի բարեկամ ժողովրդին` հարատեւ խաղաղություն»,-ասված է ՀՀ Նախագահի շնորհավորական ուղերձում:


text: Մենք արդեն տեղեկացրել էինք, որ Լեւոն Զաքարյանը սկսել է օնլայն ստորագրահավաք նվիրված սահմանամերձ գյուղերին: Նա կոչ է անում Երեւան քաղաքի տոնակատարության այս տարվա բյուջեն տրամադրել սահմանամերձ գյուղերին. «Հարգելի ընկերներ, եկեք մեզ համար նախատեսվող տոնակատարությունը դարձնենք բարի գործ, վստահ եմ մեզանից յուրաքանչյուրի համար ավելի մեծ ուրախություն չի կարող լինել, քան մեր սահմաններն օր ու գիշեր զինվորին հավասար պահող հայրենակիցներին օգտակար լինելը: Ո՞վ կողմ կլինի այս տարվա Երեւանի օրվա տոնակատարությունների բյուջեն քաղաքապետարանը տրամադրի սահմանամերձ մի բնակավայրի խմելու ջրի հարցի լուծմանը»,-գրել էր Լեւոն Զաքարյանը։ Այս առաջարկությունը բավական մեծ հանրային հնչեղություն է ստացել: Տարոն Մարգարյանը լուրջ անհանգստացած է եւ փորձում է հանրության շրջանում տպավորություն ստեղծել, որ այդ տոնը շատ կարեւոր է հայ հանրությնա համար: Եվ ահա այս աշխատանքին են լծվել երիտհանրապետակաները եւ փորձւոմ են Ֆեյսբուք սոցցանցում համոզել մարդկանց, որ չպետք է սահմանային կրակոցների պատճառով փչացնել հայ ժողովրդի «ամենասիրած» տոնը: Մեր տեղեկություներով Տարոն Մարգարյանն անձամբ է հրահանգել ակտիվ երիտհանրապետականներին իրականացնել այս PR արշավը: Նա խիստ հրահանգել է, որ պետ է գովազդվի Երեւանի «պուչիկ-պզիկային» տոնակատարությունը: Իհարեկ այն, որ Երեւանը ախարհի ամենահին քաղաքներից է դա լավ է, սակայն չպետք է այս օրերին հիմնական խնդիրները թողած հարյուր հազարավոր դոլարներ ծախսել ինչ որ տոն կազմակերպելու վրա: Հենց երեւանում կան բազմաթիվ խնդիրներ՝ վերելակների խնդրիը, անբարեկարգ փողոցների խնդիրը: Քաղաքապետարանի գրչակները գրում են, որ արտասահմանցիների են այսպես գրավելուդեպրի Երեւան եւ զբոսաշրջիկների շարժը կավելանա: Հարգելիներս, եթե ցանկանում եք, որ զբոսաշրջիկներ ավելանան, ապա ավելի լավ է մատուցվող ծառայությունների որակը բարձրացրեք եւ որ ամենակարեւորն է՝ քաղաքում ավելացրեք հանրային զուգարանները, որպեսզի ձեր աշխատանքի «շնորհիվ» Երեւան եկած զբոսաշրջիկները, ստիպված բնական կարիքնը չհոգան որտեղ պատահի: